text:
Yasuwe : Inshuro 1261 | Ibitekerezo: 0 | Aho ariho: Isi muri Rusange
sobanukirwa n'ingaruka zo kwikinisha ,nuko wabicikaho
Tweet
By ndacyayisaba hubert | October 26, 2016 saa 12:13:18
Kuri iki kibazo cyo kwikinisha, twagirango tubabwire uko abantu babibona : Babivugaho ibintu bitandukanye bitewe n’imico yabo, ibihugu bakomokamo, imyemerere ku bijyanye n’iyobokamana n’ibindi.
Muri iyi nyandiko turibanda ku ngaruka zagaragaye ku bantu benshi kandi n’abaganga bakaba babyemeranywaho. Ikindi gituma twibanda ku ngaruka mbi zo kwikinisha ni uko zirusha uburemere inyungu ushobora gukuramo..turanaguka kandi kuburyo wakoresha murwego rwo kubyirinda.
Ingaruka zo kwikinisha
I. Kurangiza vuba : Uko ugenda urushaho kwikinisha, niko ubushobozi bwo kuba wakora imibonano n’umugore cyangwa n’umugabo igihe kinini bugenda bugabanuka.
II. Kuba ikiremba : ibi biza bikurikiranye no kurangiza vuba, noneho ntubashe kongera kugira ubushake bwo gukora imibonano n’umugore wawe cyangwa undi muntu mudahuje igitsina.
III. Mu buzima busanzwe : Iyo umuntu amaze kokamwa no kwikinisha hari ibintu byinshi bihinduka mu mitekerereze ye. Utangira kwiyumvamo ko utari umugabo wuzuye, ugatangira kwisuzugura, abagabo bamwe banga no gushaka abagore kuko baba bumva ko ntacyo bazabamarira, batazabasha kubashimisha. Utangira gufata igihe wagakozemo ibindi ukakimara wikinisha, gutinya abakobwa no kutabasha kwegera abandi bagabo kubera kwisuzugura.
IV. Ku buzima bwawe:gutakaza imisatsi, kugabanuka k’ubushobozi bwo gufata mu mutwe, kurangara, kuzana ibikezikezi mu maso, gushidikanya cyane, kugabanuka k’ubwenge muri rusange. Kunanirwa cyane, kugabanuka kw’abasirikare b’umubiri,n’ibindi.
Twababwira ko izi ngaruka hamwe n’izindi tutavuze haruguru aha zitazira rimwe zose cyangwa ngo zize ku muntu wese wikinisha. Akenshi izi ngaruka zigaragara kubantu bikinisha cyane, inshuro nyinshi kandi bakabimaramo igihe kirekire (urugero kwikinisha kabiri ku munsi mu gihe cy’imyaka itatu kugera kuri itanu.)
Hano bavuga ko umuntu ageze ku rwego rwa “addiction”, abaganga b’inzobere mu ndwara zo mu mutwe bakaba babyita “obsessive compulsive disorder” mu ndimi z’amahanga. Hano umuntu aba yumva ashaka kwikinisha igihe cyose.
Kugabanuka k’ubushobozi bwo gufata mu mutwe : iyo umuntu yikinisha agasohora, habaho kwiyongera kw’imisemburo bita acetylcholine, dopamine na serotonine mu mutwe. Iyi acetylcholine iyo irenze urugero rusanzwe mu mutwe, niyo itera : kwibagirwa, kugabanuka k’ubushobozi bwo gufata mu mutwe n’ibindi.
Ku kibazo cy’ubuzima bw’imyororokere : ntago kwikinisha bituma umuntu atabyara iyo akibasha kuba yakora imibonano mpuzabitsina agasohora.
Nubwo twabonyeko kwikinisha bishobora kugira ingaruka ku mibanire yawe n’uwo mwashakanye, ushobora kwifashisha kwikinisha kugirango wirinde abagore, nibyiza ariko ikibazo n’uko numara gushaka uwawe mugasezerana, ushobora kuzaba waramenyererye kubonera ibyishimo mu kwikinisha, bibe byatuma utabasha kwita ku mugore wawe.
Iki ni kimwe mu bituma ingo zisenyuka. Nubwo hari abantu babona ko kwikinisha iyo bikozwe mu rugero ntangaruka bigira, ariko twabonye ko akenshi bishobora kugera aho utakibasha kubireka bikaba byateza ingaruka zirenze akamaro byakugiriraga
Ni gute wabyirinda
Benshi bajya bibaza bakanaterwa impungenge n’ikibazo cyo kwikinisha gikunze kuba ingeso, bibaza n’icyo bakora ngo babicikeho burundu..
ububi bwo kwikinisha kubera iki gikorwa, amakuru atangaza ko ho hari n’umusore uwo mu gihugu cya Bresil wikinishije kugeza ashizemo akuka.
Abantu benshi ariko bakomeje kwibaza bati ese umuntu yakora iki ngo agabanye cyangwa areke burundu kwikinisha?
Intambwe ya mbere ni ukugerageza kwibuza kubitekerezaho cyane mu gihe wumva bikujemo mu rwego rwo kugabanya inshuro wikinishaga.
Ku bijyanye n’imirire nabyo, ngo umuntu agomba kugerageza cyane kurya ibikomoka kuri soya kenshi, kandi akagerageza kwirinda kunwa ikawa nyinshi, kuko ikitwa caffeine dusanga mu ikawa gituma amaraso yihuta bigatera ubushake bwo gukora imibonano bwa hato na hato.
Abagabo bagomba kandi kwirinda kuryagagura. Aha ngo wakwirinda akenshi kurya utuntu tw’ubunyobwa ndetse n’ibihwagari, ahubwo ngo ku meza ugakunda gufungura ibikomoka ku mafi n’imboga.
Aha kandi umuntu agomba kugerageza kurya gake inyama zitukura z’inka cyangwa ihene, byanarimba ukazireka burundu.
Byaba byiza abakunda icyo kunywa bahisemo kujya binywera imitobe ikomoka ku mbuto.
Kicukiro: Mu isoko rya Karugira ngo Akarere karababeshye kabashyira mu kaga


c: text/html

text:
Hari igihe biba ngombwa ko umubyeyi umwe arera umwana kubera impamvu zitandukanye ( kuba ababyeyi batarasezeranye, gutandukana, amashuri, akazi, gupfakara..), icyo gihe usigaye aba afite inshingano yo kurera neza abana asigaranye kugira ngo abarinde ibibazo by’igihe kizaza.
Bimwe mu bibazo umwana agira ugomba kwibandaho nkuko twabigejejweho na Kabanyana urera abuzukuru be kuva aho bapfushije mama wabo ni ukugira irungu no kwiheba nkuko yabisobanuye iyo hari umubyeyi umwana atabona bimutera gutekereza cyane bigatuma akura yibaza nabi, akenshi biramukurikirana bikaba byamuviramo kwiga nabi, kujya mu biyobyabwenge n’ibindi byinshi bidakwiye.
Igihe umubyeyi umwe asigaye mu bana wenyine hari inshingano nyinshi aba agomba kuzuza , hari ibyo yakorera abana kugira ngo batazagira ingaruka mbi mu mikurire yabo no mu buzima bwabo bwite. Bimwe muri ibyo ni ibi :
Kuba hafi y’abana : ibi bikwiye gukorwa kurenza uko yabikoraga undi mubyeyi agihari bizabafasha kumva ko nta cyuho gicitse mu rugo iwabo ndetse no kuribo ubwabo.
Kubaganiriza:umubyeyi akwiye kuganiriza abana bintu byiza bituma badaheranwa n’agahinda ko kubura undi mubyeyi, aha kandi ntagomba kubabeshya aho yagiye, cyangwa ngo ababwire ko azagaruka bakabana igihe batandukanye cyangwa ko hari ibibntu azabazanira n’ibindi
Kubarinda ubwoba : by’umwihariko iyo Se w’abana adahari : kubera ko abana biyumvamo ko se ariwe muntu ufite imbaraga kurusha abantu bose cyangwa inyamaswa zose, mu gihe atagihari umugore ntagomba kwereka abana ko hari icyo bashobora kuba ibyo byatuma bahorana ubwoba kandi bagata icyizere.
Kwirinda gucika intege : umubyeyi kuko aba asigaye mu bana wenyine ntagomba kugaragaza agahinda kenshi imbere y’abana cyangwa gucika intege, kuko bituma bahora mu bwigunge no kumva ko ibyabo birangiye bikagira ingaruka yo kwanga kwiga, gukunda kujya mu zindi ngo baturanye ntibifuze kuguma iwabo.
Kubereka no kubakundisha umuryango wa se : igihe umubyeyi umwe asigaye mu bana agomba kumva ko atari abe wenyine ntabigungane akabakundisha umuryango w’undi mubyeyi cyane kandi akabajyana yo kenshi kugira ngo bumve ko bari mu muryango, ibi kandi bimufasha igihe hari umwana ugize imyumvire mibi abo mu muryango bakamugarura mu nzira nziza.
Kutangisha abana umubyeyi udahari : Mu gihe ababyeyi batandukanye kubera kutumvikana si ngombwa guhora ubibwira abana ubangisha undi mubyeyi udahari, ibyo mutumvikanyeho mwabigumisha hagati yanyu mwembi. Ndetse bakaba basura undi mubyeyi mu gihe bishoboka.
Uko abana bitabwaho n’umubyeyi umwe bakwiye kurerwa
Hari igihe biba ngombwa ko umubyeyi umwe arera umwana kubera impamvu zitandukanye ( kuba ababyeyi batarasezeranye, gutandukana, amashuri, akazi, gupfakara..), icyo gihe usigaye aba afite inshingano yo kurera neza abana asigaranye kugira ngo abarinde ibibazo by’igihe kizaza.

robotstxt: allowed

filter: keep


text:
jeu.
18
oct.
2012
ISOMO RYA MBERE
Isomo ryo mu gitabo cy'Umuhanuzi Izayi (Iz 53, 10-11)
10Uhoraho yashatse kujanjaguza Umugaragu we imibabaro, kandi namara gutura ubuzima bwe ho impongano z'ibyaha, azabona abamukomokaho, azarambe, maze azuzuze atyo umugambi w'Uhoraho. 11Nyuma y'iyo mibabaro yose azabona urumuri, azanezerwe; namara kumenyekana ko ari intungane, azageza benshi ku butungane. Umugaragu wanjye azakiranura imbaga y' abantu, kuko yikoreye ubwe ibicumuro byabo.
ZABURI (Zab 33 (32),4-5,18-19,20.22)
Inyik/ Uhoraho, ineza yawe iraduhoreho,
nk'uko amizero yacu agushingiyeho.
Koko ijambo ry'Uhoraho ni intagorama,
n'ibikorwa bye byose bikaba indahinyuka.
Akunda ubutungane n'ubutabera,
isi yuzuye ineza y'Uhoraho.
Uhoraho aragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy'inzara.
Twebwe rero twizigiye Uhoraho,
ni we buvunyi wacu n'ingabo idukingira.
Uhoraho, ineza yawe iraduhoreho,
nk'uko amizero yacu agushingiyeho.
ISOMO RYA KABIRI
Isomo ryo mu ibaruwa yandikiwe Abahebureyi (Heb 4, 14-16)
Bavandimwe, 14ubwo dufite Umuherezagitambo mukuru uhebuje watashye mu ijuru, Yezu Umwana w'Imana, nitwikomezemo ukwemera. 15Koko rero ntidufite Umuherezagitambo mukuru wananirwa kudutabara mu ntege nke zacu; yageragejwe muri byose ku buryo bumwe natwe, ariko ntiyatsindwa n'icyaha. 16Nitwegerane rero ubwizere intebe ya Nyir'ineza kugira ngo tugirirwe impuhwe, kandi duhabwe imbaraga zizadufasha igihe kigeze.
IBANGONDIRIMBO RIBANZIRIZA IVANJILI (Mk 10, 45)
Alleluya Alleluya.
Umwana w'umuntu yazanywe no gukorera abantu,
no gutanga ubugingo bwe ngo bube incungu ya benshi.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 10, 35-45 )
Muri icyo gihe, 35Yakobo na Yohani bene Zebedeyi begera Yezu baramubwira bati «Mwigisha, turashaka ko udukorera icyo tugiye kugusaba.» 36Arababaza ati «Murashaka ko mbakorera iki ?» 37Baramusubiza bati «Uraduhe kuzicarana nawe, umwe iburyo, undi ibumoso mu ikuzo ryawe.» 38Yezu arababwira ati «Ntimuzi icyo musaba. Mushobora se kunywera ku nkongoro nzanyweraho, cyangwa se guhabwa batisimu nzahabwa?»
39Baramusubiza bati «Turabishobora!» Yezu arababwira ati «Koko inkongoro nzanyweraho muzayinywesha, na batisimu nzahabwa muzayihabwa; 40Naho ibyo kwicara iburyo bwanjye cyangwa ibumoso bwanjye si jye ubitanga; bizahabwa ababigenewe.»
41Abandi uko ari icumi babyumvise, batangira kurakarira Yakobo na Yohani. 42Yezu arabahamagara arababwira ati «Muzi ko abahawe kugenga amahanga bayagenga uko bashatse, kandi ko abatware bayo bayategekesha agahato. 43Kuri mwebwe rero si ko bimeze. Ahubwo ushaka kuba mukuru muri mwe, ajye yigira umugaragu wanyu, 44maze ushaka kuba uwa mbere, yihindure umucakara wa bose. 45Dore n'Umwana w'umuntu ntiyazanywe no gukorerwa, ahubwo yazanywe no gukorera abandi, no gutanga ubugingo bwe ngo bube incungu ya benshi.»


text:
Ubwo yatangizaga ukwezi kw’imiyoborere muri aka karere, Minisitiri Kaboneka yavuze ko bitari bikwiye ko abaturage bafite imirima kandi beza banafatwa nk’ikigega cy’igihugu mu bijyanye no gutanga umusaruro ugera ku masoko atandukanye mu gihugu, ari bo bagira imibare myinshi y’abafite abana barwaye bwaki n’inzindi ndwara zitandukanye.
Minisitiri Kaboneka yagize ati:”Ikibazo kiri mu baturage batandukanye by’umwihariko mu karere ka Nyabihu kirakabije kandi gikwiye kuvugutirwa umuti dufatanyije twese kuko ntiwakumva uburyo abaturage beza ibitoki, ibirayi, ibijumba n’ibindi bihingwa bitandukanye ubona ko batanakennye bagwingiza abana".
Yakomeje agira ati "Iyo turebye dusanga bamarira umusaruro wabo wose mu masoko bakiyibagiza ko mu ngo zabo bakwiye kuwuryaho n’abana bakarya ku byejejwe mu mirima. Birababaje kandi kuba ino aha hari ubutaka bweramo imboga ariko ugasanga nta hantu hahinze imboga, abaturage bafite abana barwaye bwaki si uko bakennye ahubwo umusaruro barawumarira mu isoko, hakenewe ubukangurambaga bwimbitse.”
Minisitiri Kaboneka avuga ko inzego z’ubuyobozi bw’ibanze zikwiye guhwitura abaturage ndetse zikita no ku babyeyi batitabira umugoroba w’ababyeyi harimo bamwe baba bibereye mu tubare bagamije kubanza kunywera amafaranga baba bakuye ku isoko bagurishije ibyo bejeje.
Nyiramajyambere Annonciata, umwe mu babyeyi batuye mu Murenge wa Shyira, akarere ka Nyabihu, avuga ko iki kibazo cyo kugwingiza abana kigaragara muri aka gace giterwa n’ababyeyi bajya kugurisha ibyo bejeje ntibasigaze ibitunga umuryango wabo by’umwihariko abana bato.
Yagize ati:”Ino aha birahari, ugasanga ababyeyi bamaze gusarura baguriwe imyaka hafi ya yose bakajya kuyigurisha, hari n’abahita binyurira mu kabari yose bakayanywera, ugasanga ejo babuze ibyo kurya; byumvikane abana baba bari kuhagorerwa,igikenewe ni ukwigisha bihoraho.”
Mu bushakashatsi bwakozwe n’impuzamiryango irwanya imirire mibi mu Rwanda, Sun Alliance mu 2015, basanze Nyabihu ari ko karere kaza imbere mu kugira umubare munini w’abana bafite ikibazo cy’imirire mibi mu Ntara y’Uburengerazuba, aho kihariye 59%.


text:
Nanyuze mu bikomeye, ariko Imana imara umubabaro – Godlove
Nitwa Njut Tabi Godlove, mfite imyaka 27. Nakuriye mu mujyi uciriritse wo mu majyepfo ya Kameruni. Sinigeze ngira ubuzima nk’ubw’abandi bana. Ubwo ababyeyi basezeranya abana babo ubuzima bwiza, jyewe sinigeze ngira ayo mahirwe. Sinigeze ngira amahirwe yo kubona data.
Data amaze gupfa, mama yahise arwara. Nabayeho nta babyeyi ngira. Icyongeyeho, abadayimoni baranteraga nijoro bigatuma ntinya ijoro. Mu ishuli sinabashaga kwiga nnk’uko bikwiriye, bityo simbashe gutsinda ibizame. Ngize imyaka 10 natangiye kumva ijwi rivugira muri jye, nanjye nkahamagara uwo uvugana nanjye).
Rimwe na rimwe ryarambwiraga riti “Ndakumva,’’ ubundi rikambwira riti “ugiye kuba Umuhanuzi w’Imana.’’ Mu myaka 18, natangiye kugendera mu kigare bituma ntangira kunywa itabi cyane no gusinda. Narababaye, ubwonko bwanjye burangirika, ncika integer, ubuzima buranga ndetse n’abantu baranyanga.
Byaje guhumira ku mirari ubwo nataga ubwenge. Mu by’ukuri, nasigaye ubusa. Sinabona uko mbikubwira bihagije, ukuntu ubuzima bwari bungoye icyo gihe. Nagiye mu Budage mu Ukwakira 2010, ngenda mfite ibyo bikomere byose.
Mu w’2012 ni bwo numvise ubuzima bunaniye, ariko ni bwo Imana yatangiye gukora. Igihe kimwe hari ku Cyumweru, ndota mpura n’Imana imbonankubone. Namaze nk’amasaha 4, maze nkangutse numva ibyiyumviro byanjye byagarutse n’ubwenge bukora neza. Naje kumenya yuko ari Umwuka Wera w’Imana wavuganaga nanjye umuhungu muto ati “jye”.
Nabayeho muri ubwo buzima nta byiringiro, ariko nza kongera kubonana n’umuryango wanjye. Naje kumenya ko nimbibwira abantu batazabyemera, ariko umuntu agomba kubibabwira. Ushobora kutabyemera, ariko niba nawe uri mu bihe nk’ibi wihangane. Imana irakubona, kandi nta cyo ikeneye ko uyisobanurira. Igihe nikigera izagutaba.


text:
Pasiteri Jean Uwinkindi yakatiwe gufungwa burundu
Pasiteri Jean Uwinkindi yahamwe n’ibyaha bya Jenoside yakorewe Abatutsi mu 1994 akatirwa gufungwa burundu, ahita ajuririra icyo cyemezo.
Uwinkindi wahoze ari umushumba mu itorero rya ADEPR mu yahoze ari Komini Kanzenze muri Perefegitura ya Kigali Ngari, yakatiwe icyo gihano n’Urukiko Rukuru kuri uyu wa Gatatu tariki ya 30 ukuboza 2015.
Urukiko rwamuhamije ibyaha birimo kuyobora ibitero simusiga byahitanye Abatutsi benshi ndetse no kujya kuri bariyeri zabaga zigamije kurobanura abatutsi bari bwicwe, ibyaha yahamijwe ko yabikoranye ubugome bukomeye.
Yitabiriye kandi inama nyinshi zanogerezwagamo imigambi yo kurimbura Abatutsi, bigize icyaha cyo kurimbura nk’icyaha cya Jenoside.
Akimara gusomerwa igihano yahawe, Uwinkindi yahise avuga ko akijuririye imbere y’urukiko rw’ubujurire.
Uwinkindi yafatiwe i Mbarara muri Uganda tariki 30 Kamena 2010,ava muri Repubulika Iharanira Demokarasi ya Congo , ubwo yari yiyoberanyije amazina. Yaje gushyikirizwa Urukiko Mpuzamahanga Mpanabyaha rwashyiriweho u Rwanda i Arusha muri Tanzania, nyuma rumwohereza mu Rwanda tariki 19 Mata 2012 ubwo rwendaga gusoza imirimo yarwo.
Urubanza yatsinzwemo yatangiye kuruburana mu mizi muri Gicurasi 2014, nyuma yo kumara igihe agaragaza inzitizi zitandukanye zirimo kuba atazi ikinyarwanda n’izindi.
Ubwo yitabaga urukiko Rwisumbuye rwa Nyarugenge ku wa 27 Kanama 2012, icyo gihe yamanitse ibiganza imbere y’urukiko ati: “Ubutabera nibundenganure nitwa Uwinkindi Jean ndi umwere, ibiganza byanjye birera nta muntu nishe.”
Uwinkindi Jean w’imyaka 64 yavukiye mu yahoze ari Komini Rwamatamu ku Kibuye ubu ni mu Karere ka Rutsiro, yari Pastieri mu yahoze ari segiteri Nyamata, Komini Kanzenze muri Perefegitura ya Kigali-Ngari.
SRC: IGIHE


text:
ven.
22
juin
2012
ISOMO RYA MBERE
Isomo ryo mu gitabo cya kabiri cy’Abami (2 Bami 19, 9b-11.14-21.31-36)
Muri iyo minsi, 9bSenakeribu umwami w’Abanyashuru yongera gutuma kuri Hezekiya, umwami wa Yuda ngo bamubwire bati 10“Imana yawe wizera cyane ntizagushuke, ngo ikwizeze ko Yeruzalemu itazafatwa n’umwami w’Abanyashuru. 11Wowe ubwawe uzi ko abami b’Abanyashuru bagenjeje ibihugu byose, barabirimbuye; none se ni wowe uzarokoka ?” 14Hezekiya yakira ibaruwa ashyikirijwe n’intumwa arayisoma, hanyuma arazamuka ajya mu ngoro y’Uhoraho. Aramburira iyo baruwa imbere y’Uhoraho, 15maze asenga Uhoraho agira ati “Uhoraho, Mana y’Abayisraheli, wowe wicaye ku bakerubimu, ni wowe Mana wenyine y’abami bose bo ku isi, kuko ari wowe waremye ijuru n’isi. 16Uhoraho, tega amatwi maze wumve; rambura amaso maze witegereze, wumve amagambo y’ibitutsi by’intumwa za Senakeribu, wowe Mana nzima. 17Mu by’ukuri koko, Nyagasani, abami b’Abanyashuru barimbuye abanyamahanga n’ibihugu byabo, 18batwika imana zabo kuko zitari Imana y’ukuri, ahubwo ari amashusho yabajwe n’intoki z’abantu mu biti no mu mabuye, bituma abami b’Abanyashuru babirimbura. 19None rero, wowe Uhoraho, Mana yacu, tugobotore mu nzara za Senakeribu, kugira ngo abami bose bo ku isi bamenye ko wowe Uhoraho ari wowe Mana wenyine !”
20Izayi mwene Amosi atuma kuri Hezekiya agira ati “Uhoraho, Imana ya Israheli aravuze ngo ‘Nanyuzwe n’amasengesho wangejejeho ku byerekeye Senakeribu, umwami w’Abanyashuru.’ 21Dore rero icyo Uhoraho amutangajeho: ‘Umwari, umukobwa w’i Siyoni aragusuzuguye, aragusetse; umukobwa w’i Yeruzalemu akuzungurije umutwe ari inyuma yawe.’ 31Kuko i Yeruzalemu hazasohoka abazaba basigaye, no ku musozi wa Siyoni hasohoke abazaba bacitse ku icumu. Ibyo bizaba bikozwe n’umwete w’Uhoraho, Umugaba w’ingabo. 32Ni yo mpamvu Uhoraho avuze atya, avugira ku mwami w’Abanyashuru ati ‘Ntazinjira muri uyu murwa, ntazaharasa imyambi, ntazanategeka abitwaje ingabo kuwuhangara, n’imbere y’inkike zawo ntazaharunda igitaka. 33Inzira yanyuze ni yo izamusubizayo, ntazagera muri uyu murwa, ni ko mvuze, Jye Uhoraho. 34Nzarinda uyu murwa nywukize, mbigiriye jye ubwanjye, n’umugaragu wanjye Dawudi.’”
35Mu ijoro rikurikiraho, Malayika w’Uhoraho araza yambukiranya ingando y’Abanyashuru, yicamo abantu ibihumbi ijana na mirongo inani na batanu. Mu gitondo bose bari babaye imirambo. 36Senakeribu, umwami w’Abanyashuru, arataha asubira mu murwa we i Ninivi agumayo.
ZABURI (Zab 48 (47), 2-3a, 3b-4, 10-11)
Inyik/ Yeruzalemu, umurwa w’Imana yacu,
Uhoraho agushyigikiye ubuziraherezo.
Uhoraho ni igihangange,
akwiriye gusingirizwa bihebuje mu murwa w’Imana yacu.
Umusozi we mutagatifu urajimije mu bwiza,
ukanezeza isi yose !
Umusozi wa Siyoni urihariye mu majyaruguru,
ni wo wubatseho umurwa w’umwami w’igihangange;
Imana ituye hagati mu ngoro zaho,
ikaherekanira ko ari yo buhungiro butavogerwa.
Mana yacu, duhora tuzirikana ineza yawe,
duteraniye mu ngoro yawe nyirizina.
Ak’izina ryawe, Mana yacu,
n’ibisingizo byawe byarasakaye kugera ku mpera z’isi.
IBANGONDIRIMBO RIBANZIRIZA IVANJILI (Yh 8, 12)
Alleluya Alleluya
Yezu Kristu, rumuri rw’isi,
ugukurikira azatunga urumuri rw’ubugingo.
Alleluya
IVANJILI
+ Matayo (Mt 7, 6.12-14)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 6“Ikintu gitagatifu ntimukakigabize imbwa, amasaro yanyu ntimukayajugunye imbere y’ingurube: hato zitayaribata hanyuma zikabahindukirana zikabashiha.
12Ibyo mwifuza ko abandi babagirira byose, namwe mubibagirire: Ngayo Amategeko n’Abahanuzi. 13Nimwinjirire mu muryango ufunganye, kuko umuryango wagutse n’inzira y’igihogere ari byo bijyana mu cyorezo, kandi abahanyura ni benshi. 14Mbega ukuntu umuryango ugana mu bugingo ufunganye n’inzira ijyayo ikaba impatanwa, maze bikabonwa na bake !”


text:
Ubusanzwe ikigo HVP Gataragara (Home de la Vierge des Pauvres) gitanga serivisi zitandukanye ku bafite ubumuga zirimo ubuvuzi, uburezi, kubakorera inyunganirangingo ndetse no kubagira inama z’ubuzima.
Umukozi ushinzwe ireme ry’ibikorwa n’amahugurwa muri HVP Gatagara, Gaspard Mbonigaba, avuga ko nubwo bafite umwihariko wo kwita ku bafite ubumuga basanze hakiri icyuho cy’uko abana bavukana ubumuga batitabwaho ngo bavuzwe hakiri kare, bityo biyemeza guhugura abajyanama b’ubuzima n’abayobozi ku nzego z’ibanze ngo bafatanye gushaka umuti w’icyo kibazo.
Mbonigaba avuga ko abajyanama b’ubuzima n’abayobozi ku nzego z’ibanze bagera ku 100 baturutse mu murenge wa Mukingo ari bo bahuguwe ariko ari igikorwa kizakomereza n’ahandi.
Ati “Intego nyamukuru y’amahugurwa ni ukugira ngo abajyanama b’ubuzima n’abayobozi ku nzego z’ibanze badufashe kwita ku bafite ubumuga, niba babonye umwana wavukanye ubumuga badufashe kumuzana kwivuza hakiri kare kuko byagaragaye ko bene abo bana babazana kubavuza bakuze ugasanga batakaje amahirwe yo gukira ubwo bumuga burundu”.
Bamwe mu bajyanama b’ubuzima bahuguwe bavuga ko bari basanzwe bita ku bagore batwite ndetse n’abana bato bavutse ndetse no kuvura Malariya bakumva ko kwita ku bafite ubumuga bitabareba.
Nyuma yo kongererwa ubumenyi no gusabwa umusanzu wabo, aba bajyanama b’ubuzima bemeza ko bagiye gutanga umusanzu wabo mu gukurikirana abafite ubumuga by’umwihariko abana bato.
Rebecca Mukamurezi ati “Kwita ku bafite ubumuga ni ibintu tutinjiragamo cyane, kereka wenda igihe twabonaga umuntu arwaye ni bwo twinjiraga mu byo kumujyana kwa muganga. Ubu rero ubwo tumenye ko hano bitabwaho by’umwihariko, tugiye kujya dushishikariza ababyeyi bafite abana bafite ubumuga kubavuza hakiri kare”.
Christine Muhawenase na we avuga ko yumvaga icyo ashinzwe ari ubuzima bw’umubyeyi n’umwana gusa, ariko ngo agiye kongeraho no kwita ku bafite ubumuga abafasha kugana ivuriro by’umwihariko ikigo cya Gatagara.
Dr. Marcel Ntagengwa ukora muri serivisi zo kubaga mu kigo cya HVP Gatagara akaba n’umwe mu batanze amahugurwa,yavuze ko umwana wavukanye ubumuga iyo avujwe hakiri kare ashobora gukira burundu.
Yemeza kandi ko umuntu ufite ubumuga uwo ari we wese iyo adahawe ubuvuzi hakiri kare ashobora guhura n’izindi ngaruka azahazwa na bwo.
Ubuyobozi bwa HVP Gatagara buvuga ko kugeza ubu muri serivisi batanga ku bafite ubumuga hakirimo imbogamizi yuko bataremererwa gukorana na Mituweri, bikaba bituma abaza babagana batishoboye bitaborohera kwivuza.
Ikigo HVP Gatagara cyubatswe na Padiri Joseph Julien Adrien Fraipont Ndagijimana, mu mwaka wa 1960, ku gasozi kitiriwe Amizero, aho cyaranzwe no kwita ku buzima bw’abafite ubumuga.


text:
Wari uzi ko imyambarire mibi y’ igitsina gore igira ingaruka?
« Kandi izo ku mubiri zizwi ko ari izicyubahiro gike, nizo turushaho kwambika icyubahiro, kandi ingingo zacu ziteye isoni nizo zirushaho gushimwa. Nyamara izidateye isoni ntizigomba kwambikwa… (1 abakorinto 12 : 23-24)
Guhera igihe umuntu yakoreye ibyaha, yahise amenya ko afite ingingo zimwe ziteye isoni, arihisha. Imana ije kumureba ntiyahita imubona, imuhamagaye yarisobanuye ati : « Numvise imirindi yawe muri iyi ngobyi, ntinyishwa n’ uko nambaye ubusa, ndihisha. »(itangiriro 3 : 10). Imana yamuhaye igisubizo cyiza. Mw’ Itang 3 : 21 : « Uwiteka Imana iremera Adamu n’umugore we imyambaro y’impu, irayibambika. »
Guhera icyo gihe, umuntu yahise atangira kwambara, kuko afite ingingo ziteye isoni. Ijambo ry’Imana mu bakorinto, ryatubwiye ku ngingo zigize umubiri. Aha Pawulo yari yandikiye abakorinto abasaba kuba umwe nk’uko ingingo z’umubiri zuzuzanya. Aha dusomye, yari ageze ku ngingo ziteye isoni atagendereye kuvuga icyo turimo kuvuga muri rino jambo ahubwo agira ngo abafashe, niba muri bo harimo umunyantege nke ntibamwambike ubusa ahubwo bamufashe.
Iri jambo, ni ryiza mu buryo tuvuze haruguru ariko kandi na none mureke tuvuge no ku myambarire y’abagore n’abakobwa iriho muri iki gihe, aho usanga ingingo z’icyubahiro hafi ya zose zitambaye. Ijambo ry’Imana riravuze ngo ingingo z’umubiri zizwi ko ari izicyubahiro gike, ngo nizo turushaho kwambika icyubahiro, rirongera riti, kandi ingingo zacu ziteye isoni nizo zirushaho gushimwa.
Ngaho nawe byumve ubitekereze neza. Mbese ntiwari wabibona ? Umwana w’umwari ukiri muto rwose akanyura imbere y’abantu ibibero biri ku gasozi, umukondo, amabere, imyenda imufashe igaragaza ubwambure bwe ; ziriya ngingo Bibiriya iravuga ngo n’izicyubahiro gike zigomba kwambikwa .
Akaga karimo ngo n’uko izo ngingo ngo arizo zirushaho gushimwa. Uko gushimwa si kwiza, kuzana ingaruka y’ubusambanyi no gutwara ibinyendaro, no gutera abasore ubuhehesi n’amarari y’ubusambanyi, umuntu akagenda mu muhanda ari ikigusha cyangwa ari umutego, abamurebye bose bakerekeza inzira ya gehinomu (inzira y’umuriro w’iteka). Ukagenda woreka imbaga. Abagenda amajosi yahengamiye inyuma hafi yo gukora impanuka, abarara barota ibijyanye na za ngingo washize ahagaragara, n’ibindi byinshi.
Muntu w’Imana , aya magambo n’ayukuri kandi n’ayo kwizerwa. Birakwiye ko tugira isoni nk’izo Adamu na Eva bagize, tukambara ibidukwiye. Imana yambitse umuntu rimwe, ntituzayibona imanutse izanywe no kutwambika. Izo ngingo ziteye isoni mbese zirambaye ? zahawe icyubahiro zikwiriye ? Imana iguhe umugisha niba ubikora kandi ukomeze.
Hari n’abandi bumva ko ari ugukabya, ariko Bibiriya niko ivuga. Ijambo ry’Imana riduhamagarira gukiranuka kugira ngo tuzabone ubugingo buhoraho. Ngwino tugendere mw’ijambo ry’imana twambara ibidukwiye nk’abari n’abategarugore bizihiye umwami wacu Yesu Kristo, Amen.


text:
Kuri uyu wa 10 Kamena 2016 byari ibyishimo bidasanzwe ubwo mu mirenge itandukanye y’ akarere ka Gasabo hatahwaga ku mugaragaro inzu zubakiwe abatishoboye, poste de sante, n’ inzu mberabyombi y’abagore n’ urubyiruko ihereye mu murenge wa Rutunga.
Mu murenge wa Bumbogo hatashywe amazu yubakiwe abatishoboye agera kuri 11, andi mazu nkayo yatashywe yubatswe mu murenge wa Ndera yose hamwe akaba amazu 22.
Nyuma yo kwerekwa amazu bubakiwe bakanabwirwa ku mugaragaro ko abaye ayabo, abatishoboye bahawe ayo mazu bibutse ubuzima bubi bari babayemo bwo kutagira aho baba no guhora bacumbika abandi bakondesherezwa na Leta, maze bashimira Imana na Perezida wa Repubulika Paul Kagame.
Umwe muri bo yagize ati: “ Imana ishimwe iyi nzu nyibonye nari narashungerewe, ntagira aho mba, Mana ushimwe uhabwe icyubahiro. Perezida wacu Kagame mugende mu mubwire ngo imfubyi n’ abapfakazi tukiri inyuma turagushigikiye.”
Umuyobozi w’ akarere wungirije ushinzwe ubukungu n’ iterambere mu karere ka Gasabo, Raymond Chretien Mberabahizi, yashimiye abagize uruhare kugira ngo aya mazu yubakwe asaba abayahawe kuyafata neza kandi bakayabyaza umusaruro.
Yagize ati: “Turashimira Kampani y’ inkeragutabara yubatse aya mazu, yayubatse mu gihe gito kandi mwese murabona ko ari amazu asobanutse, abandi tubaha amafaranga bakagenda batishyuye abo bakoresheje ariko bo bayatwubakiye ku ideni, ubu nta bwo turarangiza kubishyura amafaranga yose.”
Yakomeje agira ati: “Igihugu kirabakunda ni uko tudafite byose twabibaha. Twakabaye twabatereye ubusitani muri iyi mbuga ariko namwe nziko mwatojwe neza. ntimuzabe nka babandi bafata imbuga bagateramo ibyatsi abana babo bakiniramo, byanshimisha ngarutse hano nkabona mwarahateye imboga, n’ ibiti bya avoka.”
Umunyamabanga Nshingwabikorwa w’ umurenge wa Bumbogo umwe mu mirenge yubatswemo amazu y’ abatishoboye baturutse mu mirenge itandukanye, Alfred Nduwayezu, yahaye ikaze abahawe aya mazu
Yagize ati: “Tubahaye ikaze muri uyu murenge, no muri aya mazu muhawe kandi muzayafate neza.”
Amazu 22 yubakiwe abatishoboye afite agaciro ka Miliyoni 184, na ho agera kuri 29 yasanywe afite agaciro ka Miliyoni 204. Inzu mbera byombi yubatswe mu murenge wa Rutunga igenewe abagore n’urubyiruko yo yuzuye itwaye akayabo ka Miliyoni 104.
Amazu 22 yubakiwe abatishoboye afite ibigega bifata amazi n’ ubwiherero n’ ibikoni
Visi Meya ushinzwe ubukungu muri Gasabo Raymond Chretien Mberabahizi ni we yafunguye ku mugaragaro izi nyubako zose
Umunyamabanga Nshingwabikorwa w’umurenge wa Bumbogo yahaye ikaze abatishoboye bubakiwe amazu mu murenge ayoboye abasaba kuyafata neza
Inzu yubakiwe urubyiko n’ abagore muri Rutunga ifite salle nini y’ inama n’ imiryango y’ ubucuruzi
Mu murenge wa Rutunga abagore n’ urubyiruko bishimiye inyubako ibagenewe
Abatishoboye bahawe amazu yo guturamo bashimiye Imana yo mu ijuru na Perezida Kagame
Aha Visi meya yafunguraga ku mugaragaro inzu y’ urubyiruko n’ abagore mu murenge wa Rutunga
Nsanzimana Ernest
MAKURUKI.RW


text:
Kugira ngo urukundo rwanyu rugende neza, ndetse mwese musangire ibyishimo kandi mubane neza hari imico imwe n’imwe mugomba kureka kandi burundu.
1. Ntukaremereze utuntu duto
Niba umukunzi wawe akoze agakosa, ntugahite ubikuririza ngo bimere nk’aho yaciye inka amabere nk’uko bajya babivuga. Buri wese afite uburenganzira bwo gukosa, ikibi ni ukubigira akamenyero. Tuvuge, niba ajugunye imyenda hejuru y’uburiri akagenda atayizinze ngo ayisubize mu kabati, ntukamere nk’aho akoze ikindi kintu gikomeye ahubwo wowe jya umuruta uyifate uyizinge uyimusubirize mu kabati kandi ubikorane umutima mwiza utinuba, ni bwo nawe azakureberaho urugero kandi noneho ubutaha akabikora.
Niba akunda gukina imikino yo kuri teleiziyo nk’uko bigaragara ku ifoto, wowe ukaba utabikunda, ntukamurakarire; jya umureka yikinire, gusa umwereke ko wowe utabikunda. Uzaba ureba, ubutaha azajya aza abanze akubaze icyo ushaka kureba kuko ubushize yabonye ko umwihanganira kabone n’iyo wowe utabikunda, azabigirira ko ujya umuha amahoro maze nawe ayaguhe kandi yishimye.
2. Ntukamufatire ibihano kuri buri kantu kose akoze
Guhana umukunzi wawe kuri buri kantu kose akoze udakunda ntacyo bizafasha urukundo rwanyu, usibye guhora mwese murakaranya. Hari abantu bamwe babura icyo bakora iyo abakunzi babo bakoze ibintu batishimira bagahitamo kubashakira ibihano. Ibi bihano bishobora kuba kutavugana nabo mu gihe cy’iminsi ibiri cyangwa inarenze, gutaha bagahita biryamira yakuvugisha ukamusubiza nabi, kumuhisha ibintu bimwe uziko ajya akoresha bikakubangamira (nk’imikino ajya akina, ibitabo ajya asoma akakwima umwanya,) n’ibindi…
Burya akenshi birakubabaza, bikagushengura umutima, aho kugira ngo ubyitwaremo utyo, jya ugerageza kureba ibyiza akora, ugerageze kureba uruhande rwe rwiza kandi wumve ibyo biguhagije; ubundi uzaba ureba ukuntu bizamukora ku mutima agahinduka ubwe nta zindi mbaraga ushyizeho, kubera izo mbuto nziza wamwereye, witwara gutyo
.
3. Ntugahatirize
Hari igihe umukunzi wawe ashobora kugukorera ikosa, ukamubabarira ari nko kumwikiza, kubera ko wabuze uko ugira; akenshi ugahora ubyibuka cyangwa ugahora wumva usa n’umurwariye inzika, usa n’uwifuza nawe umunsi umwe kuzamwishyura iryo kosa yagukoreye, ukabona kuruhuka! Kenshi ugerageza no kubyikuramo bikakunanira neza neza, ukagerageza kwishyiramo ko wamubabariye kandi ko wishimanye nawe ariko wakwisuzuma ukumva urasa n’urimo kwibeshya. Sigaho kwirwaza umutima, rekera aho niba wumva byanze, nta tegeko ufite ryo kugumana nawe niba wumva urukundo rwari rubahuje rutagihari kuko ni ryo shingiiro ry’umubano wanyu. Gusa umwegere ubimubwire udahubutse, kuko burya iyo we akigukunda cyangwa se akaba atari abyiteguye biramuremerera cyane kumva ko umusezeye, ko utagishaka kubana nawe.
Mu rukundo, jya wirinda guhubuka no guhatiriza ngo ukore ibitakurimo ushaka kumushimisha, wirinde kandi no kumukomeretsa mu gihe ubimubwira kuko burya umuntu mwigeze kubana n’iyo mwatandukana, ntibiba ari byiza ko mutandukana nabi.Uretse n'ibitabo nifashishije nandika iyi nkuru, nanjye mfite experience kuko iyi ngingo ya gatatu yambayeho ku mukobwa nakundaga, nzabamenyesha inkuru ndende ubutaha


text:
Kuri buri wese wemera Imana ntibibuza ko bamwe bayiyitirira Gusa, birakwiriye ko abantu basobanukirwa neza icyo bakwiriye kwirinda muri iki gihe cya nyuma kugira ngo batazagushwa mu buyobe buganisha mu irimbukiro. Illuminati, bisobanurwa ngo “Umurikiwe” Iyi ni imvugo ikoreshwa n’abakozi ba Sekibi – Satani mu kwereka amahanga ko akwiriye kumurikirwa n’urumuri, ariko rutari rumwe Yesu yasigiye abigishwa be.
Muri iyi nkuru, ngiye kubagezaho bimwe mu bimenyetso bifatika bigaragaza neza ko umwuka w’ubuyobe bwa Illuminati wamaze kwinjira neza mu matorero amwe n’amwe hano mu Rwanda. Birakwiriye ko wowe usoma iyi nkuru, utsindagira ibyo usoma kandi ukagerageza kubyiyumvisha ari nako usaba Umwuka wera kukuyobora igikwiriye. Dore ibintu 5 bikwereka neza ko umwuka wa Illuminati winjiye mu matorero yo mu Rwanda:
1. Kutihanisha ibyaha:
Intego ya Satani, ni ugutuma abantu barushaho gukunda gukora ibyaha ndetse bakarushaho uko bukeye n’uko bwije. Yesu yasigiye intumwa ze inshingano zo kuvuga ubutumwa bakihanisha abantu ibyaha byabo ariko muri iki gihe tubona amwe mu matorero agoreka ijambo ry’Imana akigisha inyigisho zidahwiturira abantu kwihana no kureka ibyaha byabo. Iki ni ikimenyetso cya mbere.
2. Kudafata ibihe byo gusenga:
Hari kandi amatorero atagira gahunda yo kwiyiriza ubusa mu gihe runaka. Iyi ngingo irakomeye, kuko Yesu ubwe yafataga iminsi 40 asenga kugira ngo abone imbaraga kandi yari afite Ubumana muri we. Ese ni gute Itorero ryashobora kubaho ubuzima bwaryo bwose ritagira ibihe byo gusenga Imana? Satani ategera abashumba benshi kuri iyi ngingo, bagakora ibishoboka byose kugira ngo abayoboke babo bataba imbere y’Imana.
3. Inyigisho zinyuranya na Bibiliya (Zijijisha abakristo):
Hari kandi amatorero usanga ayobowe n’abashumba badatekereza na rimwe ku nyigisho z’Umwuka Wera, ahubwo ugasanga bigisha ku bijyanye n’iterambere gusa kuva umwaka utangiye kugeza urangiye! Hari kandi n’abandi bigisha ko twaherewe byose ku buntu ko ibyo bihagije mu gihe cyose twaba twakoze ibyaha nta mpamvu yo kubyatura cyangwa se kubyicuza, ahubwo ko Yesu yaduhereye byose ubuntu atubohora ku byaha by’iteka. Hari n’andi matorero ashishikariza abayoboke bayo kwambara neza imideri igezweho ndetse no kurushaho kwirimbisha bagendanye n’igihe! Bene izi nyigisho zishyira abakristo mu rujijo bakihugiraho kenshi, usanga ari zo abakorana na Illuminati bashyira imbere aho gukurikiza inyigisho za Bibiliya.
4. Kugoreka izina Yesu:
Abakoreshwa na Stani ahenshi usanga badashobora kuvuga ijambo Yesu nk’uko risomwa cyangwa se nk’uko rivugwa mu kinyarwanda duhuriyeho twese. Usanga ingombajwi ya “S” bayihinduramo “Sh” aho kuvuga Yesu bakavuga Yeshu! Ubuhamya bw’abantu begeze i kuzimu bwemeza ko nta muntu ukorera Satani ushobora kuvuga Izina Yesu nk’uko rivugwa. Ibi rero bitera impungenge benshi bigatuma barushaho kugira amakenga kuri aba bapasiteri bavuga iri zina nabi kandi mbere bararivugaga neza ukibaza ikibibatera.
5. Ukudacyaha:
Hari imirongo myinshi yo muri Bibiliya igaragaza neza ko Yesu yacyahaga abantu batandukanye akabagaruza umwuka w’ubugwaneza. Ni henshi kandi tubona zimwe mu ntumwa ze zacyahaga inkozi z’ikibi mu Itorero. Uyu munsi, abapasiteri bimitse inyigisho za “Ntacyo bitwaye” ku buryo bimaze kuba ikibazo kigaragarira buri wese. Ubundi umushumba mwiza ni ukebura neza intama ze. Ese ni gute Itorero ryamara umwaka wose umushumba uyoborwa n’Umwuka Wera adashobora kubera maso intama?
Hari byinshi umuntu yavuga, ariko abafite amaso kimwe na Mwuka Wera, azagenda abaha ishusho y’uburyo iyi myuka iyobya igenda irushaho kwinjira mu Itorero ry’Imana hano mu Rwanda.


text:
Abaturage bo mu Murenge wa Jenda mu Karere ka Nyabihu biyubakiye ivuriro, bavuga ko bari barazengerejewe no kutagira ivuriro mu murenge wabo.
Aba baturage bavuga ko bakoraga ibirometero bigera kuri makumyabiri bajya kwivuza ku ivuriro rya Kareba, riherereye ku ishyamba ry’ibirunga, mu rwego rwo gukemura icyo kibazo bakaba bariyubakiye ivuriro.
Bizimana Emmanuel, umwe muri aba baturage atuye mu santere ya Jenda aragira ati:”Abagore bacu bafatwaga n’ibise bakaba banapfira mu nzira kubera urugendo rurerure tujya gushaka aho batabarirwa.
Ati" Iyi santere mu mujyi hari ubwo haba impanuka noneho bigasaba kujyana umurwayi kwa muganga abenshi bagwaga mu nzira, twagize iki gitekerezo kiduturutsemo kubera kubabara duharanira kwiyubakiri iri vuriro turyitezeho kudutabara.”
Akomeza agira ati:”Ikibazo cyadukomereraga kurushaho ni uko aho twajyaga kwivuza hitwa ku Kabatwa ari mu cyaro cyane kuko nta matagisi ajyayo, hakunze kujyayo amamoto kandi na yo mu masaha ya nijoro hari ubwo atemera kujyayo.”
Nsanzimana Epimaque wo mu Murenge wa Jenda, ufite umugore wapfuye ajya kubyara, yabwiye Imvaho Nshya ati:
“Njye mu mwaka wa 2013 umugore wanjye yafashwe n’inda biba ngombwa ko mujyana kwa muganga, dutega moto ariko kubera ko ibitaro byari kure ndetse n’umuhanda ari mubi, moto yagiye imucunda ku mabuye biba ngombwa ko ayivaho duhamagara imodoka y’umuvandimwe wacu itinda kutugeraho bituma umugore wanjye ahasiga ubuzima.”
Nsanzimana akomeza avuga ko ubu bishimiye ko nk’abaturage babonye ko icyo kibazo kibahangayikishije bakishyira hamwe babasha kwiyubakira ivuriro rito (poste de santé).
Umunyamabanga nshingwabikorwa w’Umurenge wa Jenda Rurangwa Manzi, avuga ko abaturage ayoboye byabagoraga cyane kubera ingendo bakoraga.
Rurangwa ati “Hano ni ahantu hari abaturage benshi, byabafataga urugendo rurerure cyane bagana ibigo nderabuzima, rimwe na rimwe ugasanga umurwayi agira ikibazo ageze mu nzira.
Ariko uyu munsi twabegereje serivisi y’ubuzima, ikindi ahangaha ni ahantu ku muhanda uva Musanze ujya Rubavu ni ahantu hakunze kubera impanuka iri vuriro rije nk’igisubizo ku bazaba bakoze impanuka.”
Sheikh Bahame Hassan, wifatanyije n’abaturage mu gutaha ku mugaragaro, ashima aba baturage ku gikorwa cyabavuyemo ubwabo cyane bibanda ku buzima, akabasaba kubyaza umusaruro ivuriro ryabo barifata neza ndetse batekereza byinshi bakwikorera bishakamo ibisubizo.
Yagize ati:”Ibi abaturage bakoze byo kwiyubakira ivuriro byerekana urugero rwiza rwo kwigira, turabasaba gukomereza aho barushaho gutekereza ibindi bikorwa bibateza imbere bibavuyemo.
Bahawe igihembo kubera kuba aba kabiri mu mirenge igize igihugu mu bikorwa by’umuganda bakomereze aho.”
Iri vuriro ryuzuye ritwaye miliyoni 19 z’amafaranga y’u Rwanda, yose akaba yaravuye mu nkunga abaturage bakusanyije, bakaba bahembwe amafaranga miliyoni n’igice n’igikombe.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Inama zafasha abashyingiwe vuba kuzabana neza
Gushyingirwa ni urugendo rw’ubuzima burebure ruba rutangiye, akenshi urwo rugendo iyo rutangiye nabi bituma naho abashyingiranywe bagera. Niyo mpamvu rero hari ibintu by’ingenzi abantu bakimara gushyingirwa bagomba gukora mu rwego rwo guha urufatiro rukomeye urugo rwabo rw’ahazaza.
Gufata umwanya mukaganira : Ubu kuri ubu kubera ko isi iri kwihuta usanga abenshi batakigira n’igihe cy’ukwezi kwa buki ngo bafate ikiruhuko baganira n’abo bamaze gushyingiranwa. Nyamara burya hari icyo biba bivuze mu gukomeza urugo rw’abashyingiranywe vuba. Igihe mumaze igihe gito mubanye, mujye mufata umwanya wo kuganira, musohokane ,…
Gufata umwanzuro muri kumwe : Iyo abantu bakiri abasore n’inkumi hari ubwo buri umwe ajya gufata umwanzuro ntabanze kugisha undi inama. Ubu noneho muba mwabaye umwe. Umwanzuro wose ugiye gufata ugomba kubanza ukawumvikanaho n’uwo mwashyingiranywe. Muhere ku tuntu duto twose mujye mubanza kutwumvikanaho.
Muhere mu byo muteganya gukora uyu munsi n’ibyo muteganya gukora mu gihe kirekire kiri imbere byose mubigeho inama muri hamwe.
Gushyigikirana : Kuva mugitangira kubana ku munsi wa mbere, mugomba gutangira gushyigikirana mu byo mukora.
Mushyireho imipaka ku miryango yanyu : Mwembi muba mucyumva ko mukeneye umuryango muvukamo kandi koko ni nabyo, ariko na none mugomba kugira aho mugarukira. Ubu ubuzima buba bubareba mwembi abo mu muryango bakaza nyuma.
Irinde kugira ikibazo wambwira uwo mu muryango mbere yo kubibwira uwo mwashakanye ngo mukiganireho. Mwirinde kugendera ku mwanzuro babafatiye nkaho murki abana bato. Nashobora kubagira inama nk’abantu bakuru ariko ijambo rya nyuma rigamba kuba iryanyu.
Shimagiza uwo mwashakanye : Tangira ubu mukiri abageni wimenyereze gushimira uwo mwashakanye kuko ibyo utamukorera mukiri abageni utazabimukorera ari uko mwamaze kumenyerana. Mubwire ko yambaye neza, ko ari mwiza, n’andi magambo amukora ku mutima.
Kugaragarizanya icyizere : Ereka uwo mwashakanye ko umwizera wirinde kumufata nkaho umufitiye ubwoba cyane. Irinde ifuhe ridafite aho rishingiye kuko bikwangiza kandi bikangiza n’uwo urifitiye. Ntabwo ari byiza ko muba mukimara kubana ngo uhite utangira kujya wihisha ugasoma ubutumwa bwo muri telefoni y’uwo mwashakanye, kureba abo yahamagaye n’ibindi byose bidafite icyo bibungura usibye gusenya.
Mugire gahunda n’isuku mu cyumba cyanyu : Buri wese afite uruhare mu gutuma icyumba cy’uburiri gisa neza. Nubwo akenshi abagore aribo baba bafite uruhare runini. Si byiza kuza ujugunya ibintu aho wiboneye kuko uziko kubikuraho bizatwara umwanya. Ibyo bizabafasha iteka guhorana icyumba gisa neza kirimo gahunda, bibafashe no kunezererwamo.
Mwirinde kumva ko mwagezeyo : Umuhate wagiraga wo kwita ku nshuti yawe no kwiyitaho ntukawuhagarike. Komeza wite k’uwo mwashakanye kandi nawe wiyiteho. Aha ahanini usanga ku byo kwiyitaho umusore cyangwa se inkumi mbere yarabaga ashaka guhora asa neza, yirinda kugira ibiro birengeje urugero ariko yamara kubaka urugo ukumva ko nta kindi ashigaje.
Wihindura uburyo wiyitagaho kandi ukomeze kwita no k’uwo mwashakanye nkuko byahoze muri abasore n’inkumi ndetse ahubwo murusheho.
Ngizo zimwe mu nama zafasha abamaze igih gito basezeranye kubana akaramata, bakazabana neza mu byiza no mu bibi nkuko baba barabisezeranye.
Photo : Imitali models
Gracieuse Uwadata
.


text:
sam.
06
nov.
2010
ISOMO RYA MBERE
Isomo ryo mu gitabo cya kabiri cy’ Abamakabe (2 Mak 7, 1-2.9-14 )
Muri iyo minsi, 1baza gufata na none abavandimwe barindwi hamwe na nyina, umwami Antiyokusi abakubitisha imikwege n’imirya y’ibimasa, ashaka kubahatira kurya inyama z’ingurube zabuzwaga n’ amategeko. 2Nuko umwe muri bo arabavugira ati «Mbese icyo utubaza cyangwa se wifuza kutumenyaho ni iki? Twiteguye gupfa, aho guca ku mabwiriza y’abasekuruza bacu.» 9Uwa kabiri igihe agiye kunogoka aravuga ati «Wa mugome we! Uratwambura ubu buzima turimo, ariko Umwami w’isi azatuzura tubeho iteka, twebwe dupfuye, duhowe Amategeko ye.»
10Nyuma y’uwo batangira kubabaza n’uwa gatatu. Ahera ko azana ururimi nk’uko bari babimusabye, arambura n’amaboko nta mususu. 11Nuko avugana ubutwari ati «Iyi myanya y’umubiri nyikesha Nyir’ijuru, ariko ku mpamvu y’ishyaka ry’Amategeko ye ndayisuzuguye, kandi ni We nizeye ko azayinsubiza.» 12Umwami ubwe n’abari kumwe na we batangazwa n’ubutwari bw’uwo musore, wahinyuraga ububabare. 13Uwo nguwo amaze gupfa basingira uwa kane, na we bamubabaza kuri ubwo buryo. 14Agiye kunogoka aravuga ati «Ikiruta ni ukugwa mu biganza by’abantu upfanye icyizere uhabwa n’lmana cy’uko izakuzura; kuko wowe udateze kuzukira ubugingo buhoraho.»
ZABURI (Zab 17 (16), 1ae.3ab, 5-6, 8.15)
Inyik/ Uhoraho, ninkanguka nzanyurwa n’uburanga bwawe.
Uhoraho, ndenganura!
Nyumva wite ku maganya yanjye.
Wasuzumye umutima wanjye,
ungenzura nijoro ndetse urangerageza,
ntiwagira ikibi unsangana.
Mpamya intambwe mu mayira yawe,
Ibirenge byanjye ntibyadandabirana.
Mana yanjye, ndakwiyambaza kuko unyumva ;
Ntega amatwi wumve ibyo nkubwira!
Urandinde nk’imboni y’ijisho ryawe,
Umpishe mu gicucu cy’amababa yawe.
Naho jyewe birakwiye ko nzareba uruhanga rwawe;
Ninkanguka nzanyurwa n’uburanga bwawe.
ISOMO RYA KABIRI
Isomo ryo mu ibaruwa ya kabiri Mutagatifu Pawulo Intumwa yandikiye Abanyatesaloniki (2 Tes 2,16-17; 3, 1-5)
Bavandimwe, 2,16Umwami wacu Yezu Kristu ubwe, hamwe n’Imana Umubyeyi wacu wadukunze, maze ku neza ye akaduha kwizera ihumure ritazashira, 17bonyine nibabahumurize kandi babahe gukomera mu byiza byose mukora cyangwa muvuga. 3,1 Ahasigaye bavandimwe, mudusabire kugira ngo Ijambo rya Nyagasani rikomeze gukwira hose, ryamamare nk’uko bimeze iwanyu. 2Musabe kandi kugira ngo turokoke abantu b’ abagome n’abagiranabi: koko rero kwemera si ibya bose. 3Nyagasani ni indahemuka azabakomeza, abarinde Nyakibi. 4Kandi ku bwa Nyagasani, ntidushidikanya ko ibyo tubategeka mubikora, mukazanabikomeza. 5Nyagasani nayobore imitima yanyu, ayitoze gukunda Imana no kwiyumanganya nka Kristu.
IBANGONDIRIMBO RIBANZIRIZA IVANJILI (Hish 1, 5-6)
Alleluya Alleluya.
Nyagasani Yezu Kristu, umuvukambere mu bapfuye,
naharirwe ikuzo n’ububasha,
uko ibihe bihora bisimburana iteka !
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 20, 27-38)
Muri icyo gihe, 27Abasaduseyi bamwe baramwegera, ba bandi bavuga ko kuzuka bitabaho. 28Baramubaza bati «Mwigisha, dore Musa yatwandikiye iri tegeko ngo ‘Umuntu napfa asize’ umugore batabyaranye, umuvandimwe we agomba gucyura uwo mugore, kugira ngo acikure nyakwigendera.’ 29Habayeho rero abavandimwe barindwi; uwa mbere ashaka umugore maze apfa batabyaranye. 30Uwa kabiri aramucyura, 31n’ uwa gatatu aramucyura kimwe n’abandi. Bose uko ari barindwi bapfa badasize abana. 32Hanyuma wa mugore na we arapfa. 33Ubwo se igihe cy’izuka uwo mugore azaba uwa nde muri abo, ko bose bamutunze uko ari barindwi ?»
34Yezu arabasubiza ati «Ab’iyi ngoma ni bo bagira abagore cyangwa abagabo. 35Naho abo Imana izasanga bakwiye kugira uruhare ku bugingo buzaza no kuzuka mu bapfuye, bo ntibazagira abagore cyangwa abagabo. 36Ntibazaba bagipfuye ukundi kuko bazaba bameze nk’abamalayika; babaye abana b’Imana koko babikesha ukuzuka. 37Naho iby’izuka ry’abapfuye, Musa na we yabitwumvishije igihe yari yibereye imbere y’ igihuru kigurumana, akita Nyagasani ngo ‘Imana ya Abrahamu, Imana ya Izaki, n’Imana ya Yakobo.’ 38Nta bwo rero ari Imana y’abapfuye, ahubwo ni iy’abazima. Koko bose ni Yo babereyeho.»


text:
Agahugu umuco akandi uwako! Menshi mu mategeko yaba ay’igihugu, ajyanye n’umuco gakondo w’agace runaka mu gihugu cyangwa amabwiriza yashyizweho mu gukaza ingamba runaka, usanga asekeje kandi ashobora gutangaza benshi. Ibijyanye n’urushako, imibonano mpuzabitsina n’ubusambanyi, bigira amategeko asekeje mu bihugu bimwe na bimwe
Mu bihugu byo hirya no hino ku isi, haba imico itandukanye ku bijyanye n’amategeko ahana abakoze ubusambanyi, amabwiriza ku bijyanye n’imibonano mpuzabitsina cyangwa urushako, muri iyi nkuru tukaba tubagezaho 10 bitangaje kurusha ibindi.
1. Muri Namibia, umugabo ufashe umugore ku ngufu aba afite uburenganzira bwo guhitamo ibihano bibiri. Icya mbere ni ugufungwa imyaka 20, icya kabiri ni ukwemera ko bagukona (Gucibwa udusabo tw’intanga)
2. Mu gace kitwa Paramino, mu gihugu gito cyo muri Amerika y’Amajyepfo cyitwa Suriname, hari itegeko rivuga ko umugabo ufashe ku ngufu umugore wibana kandi akamusambanya bari ahantu hiherereye abandi badashobora kubabona, adashobora kubihanirwa ariko uwo mugore akaba yahita asezerana kubana n’uwo mugabo aramutse abishatse.
3. Mu gihugu kitwa Belize cyo muri Amerika yo hagati, birabujijwe ko umugabo yashakana na nyirasenge cyangwa umugore wa nyirarume. Iyo abikoze ariko, igihano ahabwa ni ugukubitwa aziritse ku giti.
4. Muri Sorocaba mu gihugu cya Brazil, birabujijwe gusomana byimbitse mu ruhame kandi bihanwa n’amategeko.
5. Muri Valparaiso mu gihugu cya Chile, birabujijwe kuba umugabo yarongora umugore wigeze gufatirwa mu busambanyi, bivuga ko umugore ubufatiwemo aba atemerewe gushaka umugabo ubuzima bwe bwose.
6. Mu mujyi wa La Paz muri Bolivia, birabujijwe ko umugore yarenza ikijojoba kimwe cy’inzoga (One drop of alcohol) kandi iyo abirenzeho umugabo we aba ashobora kubiheraho asaba gatanya agahita ayihabwa nta mananiza.
7. Muri Montevideo mu gihugu cya Uruguay, birabujijwe kuba umugabo yatera akabariro n’umugore we ari mu mihango, ariko ibyo ntibitangaje ahubwo ikidasanzwe ni uko atemerewe no kuba yamukoraho ku bice by’umubiri biri hagati y’umukondo n’amavi.
8. Mu mujyi wa Doha muri Qatar, umusiramukazi ategetswe kubanza kwitandira (kwambara umwambaro uhisha isura ye) mbere yo kwambika ibindi bice by’umubiri we, kandi mu gihe umugabo wese yamuca urwaho arimo koga cyangwa arimo kwambara atarikwiza ngo ahishe isura, yemerewe kumusambanya.
9. Mu gihugu cya Bhutan cyo mu majyepfo ya Asiya, birabujijwe kuba umusore yatakaza ubumanzi mbere ya mukuru we, ndetse ntibinemewe kuba umusore yashaka umugore mu gihe hari mukuru we utaramushaka.
10. Muri Equatorial Guinea, hakurikijwe amategeko y’amoko gakondo, iyo umugabo afashwe asambana n’umugore w’abandi, uwo mugabo agomba guhita ahinduka umucakara w’umugabo yasambanyirizaga umugore akajya amukoresha imirimo y’uburetwa igihe cy’ubuzima bwe bwose.


text:
Iriba ry’irikorano (fontaine artificiel) ni imwe mu mitako y’ubusitani. Mu Rwanda zikunze gukoreshwa mu ma hotel cyangwa se andi mazu rusange. Ariko no mu rugo rw’umuntu ishobora kuhashya ijyanye n’ingano y’ubusitani buhari.
Iryo riba rero riba rigizwe n’amabuye, amazi ndetse iyo ubishatse ushyiramo indi mitako ibumbye y’abantu cyangwa se y’inyamaswa. isaba kandi ibikoresho byabugenewe bifasha kuzamura amazi no kuyazengurutsa.
Ushobora no gushyiraho amabuye n’ama statut ntushyireho amazi, nabyo bisa neza.
Iri riba ry’irikorano ryakozwe n’aya ma statuts byakozwe na André ukeneye ko yarigukorera wakuhamagara kuri tel 0788671307.


text:
Dec 21, 2015 Bienvenu Ndacyayisenga Andi makuru 0
Uyu mugore yatangaje ko mu buzima bwe bwose amaze ku isi imyaka ibiri niyo yonyine yabashije kwishima nyuma yo kubaho ubuzima bukakaye bw’ubupfubyi yanagira ngo arashatse agashaka umugabo wo kumwongerera umuruho n’umubabaro. Gusa kuri ubu avuga ko agahinda yamazemo imyaka isaga 25 ari kugenda akibagirwa.
Yagize ati : “ Napfushije ababyeyi bose mfite imyaka itandatu gusa mu gihe cya Jenoside yakorewe abatutsi mu Rwanda. Naje gusigarana na musaza wanjye umwe tubaho buzima bubi nshatse nabwo ndabukomezanya kugeza mu mwaka wa 2013 nibwo navuga ko ubuzima bwatangiye kugenda neza”
Tumaze gusigara turi impfubyi twagiye kuba kwa mama wacu twari twarasigaranye ariko akajya adutoteza cyane tukiga atabishaka ku buryo wabonaga asa naho ntacyo dupfana.
Nabagaho numva nta muntu numwe unkunze bigatuma nitekerezaho cyane. Ndangije amashuri yisumbuye naje gukundana n’umusore arankunda nanjye ndamukunda numva ntangiye kwishima kuko byibura nari mbonye umuntu unyitaho. Twaje kuryamana antera inda, uwo mama wacu arambwira ngo ngomba kumusanga uko byagenda kose ngo ntiyabasha kurera ikinyendaro ntawe dusanzwe tumuvuna.
Ubwo nyine naremeye ndamusanga dukoresha ubukwe rwose sinakubwira ariko ngeze mu rugo ubuzima bwabaye bubi umugabo arampinduka ankorera ibibi byose bishoboka kandi ntafite naho nahungira byibuze ngo musige nigendere’
Ubwo twabanaga nta kazi mfite yanga ko nkomeza no kwiga, hashize umwaka bamwirukana ku kazi kuko yari yarigize umusinzi cyane ntabashe gukora akazi neza.
Bamaze kumwirukana yahise ambwira ngo tugurishe inzu iwacu bari baradusigiye na musaza wanjye kugirango abone amafaranga ajye kwikorera narabyemeye kuko nabonaga nta kundi twabaho. Amaze kuyigurisha yahise afata niyo twabagamo ayitangamo ingwate muri banki kugirango abone amafaranga menshi.
Akimara kugurisha inzu yarushijeho kuntoteza akankubita, akambwira ngo najyaga myirataho kuko nari mfite inzu nzahungiramo ngo noneho ndebe aho nzahungira. Twamaranye imyaka ine mbayeho muri ubwo buzima ageze aho aranahomba ku buryo no kubona ibyo gutekera abana byari bitoroshye kubibona.
Nasaga n’umuntu warwaye indwara y’agahinda gakabije ku buryo nahoraga ndwaye umutwe udukira nagenda mu nzira nkumva mfite ubwoba, ubwo kandi niko ibibazo byose na n’umuntu ngira wo kubibwira kuko yari yrambujije no kugira abantu njya gusura niyo baba ari bene wacu najyagayo naza akankubita. Yageze naho ambuza kujya gusenga nkirirwa mu rugo amezi agashira anda agataha meze nk’imfungwa.
Amaze kubona ko ibintu byose bidushiranye kuko banki yaje no kugurisha inzu twabagamo yaransezeye arambwira ngo arigendeye. Nubwo nta kintu na kimwe nari mfite cyo kuzareresha abana babiri numvise byibura nduhutse kuko yari yarambiye ngo azantesha umutwe kugeza pfuye ku buryo yajyaga ankorera ubugome nkibaza niba nta kindi kintu dupfa. Mbese nari narabaye ikinya kuko numvaga isaha n’isaha azananyica.
Yaragiye ansiga mfite ibihumbi 6 byonyine mu mufuka kandi ubwo inzu twakodeshaga yari igejeje igihe cyo kuyishyura nta byo kurya, mbese nyine ubuzima bumeze nabi nawe urabyumva.
Naracecetse sinagira uwo mbwira ikibazo nahuye nacyo mu gitondo mfata bya bihumbi bitandatu ndanguramo umufuka w’amakara nungukaho 1,500.
Byabaye ngombwa ko twimuka kugirango nzabasha kujya nishyura inzu tujya kuba muri nzu y’icumba kimwe cyonyine nishyuraga ibihumbi 6. Nubwo nari ndi mu nzu y’icyumba kimwe numvaga nezerewe kuko byibura nabashije kubaho nkamara umunsi nta muntu untutse cyangwa se ngo ankubite.
Naje guhura n’umuntu wari uziranye na mama anguriza mubwira ubuzima nabayemo nuko mbayeho ampa amafaranga ibihumbi 500.
Ayo mafaranga nayahereyeho nshinga restora ubu ni resitora imaze gukomera ku buryo byibura ku kwezi ninjiza ibihumbi 300. Umugabo wanjye amaze kumenya ko navuye mu buzima yansizemo yaraje ansaba imbabazi ndamubabarira ubu mu myaka ibiri tumaranye kuva yagaruka mbona yarisubiyeho kandi tubanye neza ku buryo numva binejeje.
Bienvenu/Isange corporation
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Abaturage bari bateze amakiriro ku bitunguru ariko ngo na byo byararumbye, ibyeze bibura abaguzi
Abaturage bo mu karere ka Kamonyi, Umurenge wa Gacurabwenge, batewe ubwoba n’ikibazo cy’irumba rikomeye ry’imyaka nyuma yo gupfa kw’imbuto y’imyumbati bafataga nk’inkingi ya mwamba mu guhangana n’inzara mu miryango yabo, kuburyo bavuga ko hatagize igikorwa bashobora kuzibasirwa n’ikibazo cy’inzara.
Bamwe mu baturage bo muri aka gace baganiriye na Makuruki.rw, bavuga ko nyuma yo gupfa kw’imbuto y’imyumbati bafataga nk’igihingwa cyari inkingi ya mwamba mu mibereho y’umuryango muri aka gace ndetse n’ahandi hahegereye, ngo bahise bitabaza igihingwa cy’ibitunguru na cyo ngo cyaje kubarumbira bikomeye bituma bikanga inzara ishobora gukurikira iryo rumba.
Nsengimana Pierre Damien umwe mu batuye muri aka kagari yabwiye Makuruki.rw ko kubera izuba rikabije ryavuye byatumye ibitunguru bari bitezeho amumusaruro byararumbye kuburyo nta musaruro babonye. Gusa avuga ko ikibateye impungenge cyane ari uko na bike byeze byabuze isoko kuburyo ngo byabahombeye byatumye badakuramo n’ayo bakoresheje babihinga.
Yagize ati “Izuba ryavuye bikiri bitoya bityo ntibyera neza, ikitubabaje ariko ni uko na bike twejeje twabiburiye isoko kuko ubu ikiro kigura 200frw mu gihe ubushize cyaguraga 400frw.”
Yakomeje agira ati: “Mbere byagurwaga n’abaturutse I Kigali ariko ubu turabahamagara bakatubwira ko na bo babifite, bishoboka ko wenda ahandi byeze ari byinshi”.
Bamwe mu bandi baturage twaganiriye bavuze ko batewe impungenge no kuba bashobora kwibasirwa n’inzara iterwa n’uko bapfushije n’imbuto bari bitezeho amakiriro.
Bagize bati “Bigaragara ko hagiye kubaho ubukene kuko mu by’ukuri nta kintu twejeje[…..] turifuza ko Leta yadufasha ikadushakira imbuto y’imyumbati cyangwa ikindi cyatugoboka nibura ku muhindo iyo mbuto ikazaba yabonetse”.
Umuyobozi w’umurenge wa Gacurabwenge ugaragaramo cyane iki kibazo, Umugiraneza Marthe aganira na Makuruki.rw yavuze ko muri rusange uyu mwaka umusaruro wagenze nabi kuko ngo abejeje ari abahinze mbere cyane.
Yagize ati “ Uyu mwaka izuba ryaravuye cyane ntibyera neza ubundi barezaga cyane, ibyeze n’iby’abahinze mbere cyane, rero dufite ikibazo cy’umusaruro.”
Ku kijyanye n’abaturage bavuga ko na bike byeze batabibonera isoko bityo bakaba bafite n’impungenge zo guhura n’ikibazo cy’inzara kuko n’ibindi bihingwa bahinze byarumbye, Umugiraneza yavuze ko impungenge abaturage bafite kuri iki kibazo zihari ariko ngo abaturage bo bakaba babikabiriza.
Yagize ati “Impungenge bafite nta bwo nzibona ku rwego nk’urwo bazibonaho kuko nta bwo biragera ku rwego rw’inzara ariko na twe turabyemera ko ihinga ryagenze nabi. ”
Umubare munini w’abaturage b’Akarere ka Kamonyi batunzwe n’umurimo w’ubuhinzi cyane ubw’imyumbati n’imbuto zitandukanye, ariko aho imbuto y’imyumbati yangiye ubutaka, aba baturage bahisemo kwitabaza izindi mbuto zirimo n’iz’ibitunguru.
Donat NIYITANGA
MAKURUKI.RW


text:
Iga gukoresha ururimi mu buryo buguhesha umugisha
"Ushaka gukunda ubugingo, no kubona iminsi myiza, abuze ururimi rwe rutavuga ikibi, n’iminwa ye itavuga iby’uburiganya " 1 Petero 3:10
Bibiliya itwigisha gukoresha ubwenge igihe duhitamo amagambo tuvuga, kandi Imana iduhamagarira kuvuga amagambo akomeza abandi akanabahesha umugisha igihe cyose tubonye uburyo (Efeso 4 :29).
Mu by’ukuri, ijambo ry’Imana ryemeza yuko ubugingo n’urupfu biri mu mbaraga z’ururimi. Ni cyo gituma tugomba kwirinda mu byo tuvuga buri munsi. Amagambo uvuga ashobora kugira ingaruka nziza zikugirira umumaro, cyangwa mbi ku buzima bwawe bwa hano mu isi ndetse no ku bugingo bwawe bw’iteka.
Biroroshye kuvuga amagambo mabi cyane cyane igihe ibintu bitagenze neza nk’uko ubishaka, ariko Imana iguhamagarira kuvuga amagambo meza akomeza abandi akanabahesha umugisha. Nugenza utyo, nawe ubwawe uzahabwa umugisha.
Uyu munsi ndashaka kukumenyesha ko hari ibyiringiro ko wabona umunezero igihe cyose wemereye Yesu akakwakira ibyo bigutera gusharira, akaguha umunezero. Ubwo ni bwo uzajya uvuga amagambo meza aguhesha umugisha akawuhesha n’abandi.
Dusengane iri sengesho:
Mana Data, ndagushimira amagambo ankomeza umutima umpaye. Ndagusaba imbaraga kugira ngo buri munsi njye mvuga amagambo meza ampesha umugisha ndetse anawuhesha abandi, ntihakagire ijambo na rimwe ribi risohoka mu kanwa kanjye. Mbisabye nizeye mu izina rya Yesu, Amen.
Joel Osteen


text:
Narimfite girl friend tumarany imyak4 tukab twiteguraga kurushinga mukwezi kwa8, Namukorey ibintu byose bishoboka namwishyuriy university 3ans arangij umwak ushize,naramusohokanye ahantu hose hashoboka mbese buri kimwe cyose naragikoraga kubwe kuburyo nka 2/3 by umutungo wanjye bimaz kuhagendera.
Ubwo imyiteguro y ubukwe twari tuyigeze kure ark uyu munsi nka samunani yampamagay ati ndashaka ko tubonana, ubwo ndaza namatsiko menshi ntegereje kumv icyo umukunz ambwira ati" kuva uyu munsi sinkiri fiance wawe ntanikintu cyawe nakimwe nshaka kuzongera kumva kuko mfite undi musore ujyiye kunjyana USA" nahise numva mbaye nkumusazi nne ba frndz mfash icyemezo cyo kuva kuriyisi kuko ntakind nab ngitegereje, mbikore?
1.YEGO
2.OYA


text:
Imiti igabanya ubukana bwa Sida si iyo guhubukirwa. Mu kiganiro twagiranye na Docteur Diocles Mukama Twagiramungu, yadusobanuliye ko iyo miti ubu iboneka mu bihugu byateye imbere kimwe no mu bikiri mu nzira y'amajyambere, igomba kwitonderwa. Umurwayi agomba kubanza gusobanukirwa n'uburyo agomba kuyifata, akamenya ingaruka zayo cyane cyane igihe ayifashe nabi.
Kubyerekeye ikibazo gikomeje kuvugwa cy'imiti itangiye kugaragaza ko itakivura nka mbere, Docteur Mukama yatubwiye ko iyo miti igabanya bukana bwa Sida yo iratera impungenge, kuko itangirwa mu bigo n'amavuliro abigenewe, ikabikwa neza kandi umurwayi akabanza gusobanukirwa, yakwiyemeza kuyifata no gukurikiza amabwiliza ya muganga, bakaba ari bwo bayimutangiza.
Ibi babiterwa n'uko iyi miti umuntu aba agomba kuyifata ubuzima bwe bwose; ngo ntakuyihubukira rero.
Ubwo bushishozi no gufata imiti neza kandi, ni byo bituma virusi idahindura isura ngo ibe indahangarwa ku miti.


text:
Ngendahimana yatandukanye n’abo mu muryango we mu 1994 ubwo bahungiraga muri Repubulika Iharanira Demokarasi ya Congo. Icyo gihe yari afite imyaka ine gusa nk’uko byemezwa na se, Jean Biziyaremye wo mu Karere ka Bugesera.
Yongeye kubona umuryango we nyuma nyuma y’imyaka irenga 22 Komite Mpuzamahanga ya Croix-Rouge (CICR) ibigizemo uruhare muri gahunda yayo yo guhuza abatanye n’ababo mu bihe by’intambara cyangwa imidugararo.
Akimara kubona se umubyara n’abavandimwe be kuri uyu kabiri tariki 30 Kanama 2016, Ngendahimana ntiyabashije kwihangana kuko yahise arira kubera ibyishimo.
Yagize ati “Nari nzi ko bose bashize, siniyumvishagako nshobora kuba mfite umuryango.”
Umubyeyi we Biziyaremye nubwo ari umusaza w’imyaka 60, na we yaturitse ararira ubwo yamuhoberaga ku bw’ibyishimo byo kumubona ari umugabo baherukanaga ari akana gato.
Biziyaremye n’ikiniga cyinshi yagize ati “Sinigeze nemera ko umwana wanjye yapfuye kuko buri gihe nahoraga nibwira ko nzamububona, none Imana iramungaruriye.”
Uyu musore amenye ko afite umuryango ndetse ko afite aho akomoka mu karere ka Bugesera mu murenge wa Nyamata, ibintu ubundi byajyaga bihora bimushengura kuba atazi aho akomoka.
Mu bo mu muryango we Ngendahimana yakundaga gutekereza cyane, ni mushiki we witwa Yamfashije yibukiraga ku kabyiniriro ka “Kigufuri” kanamufashije cyane gukomeza gutekereza uyu muryango.
Ku bavandimwe n’abaturanyi, byari ibyishimo ndetse n’ibitangaza bikomeye kubona uwo musore yongeye kugaragara mu gihe bari barihebye bazi ko yapfuye.
Ubuzima bubi yanyuzemo n’uburyo bwahinduye no kongera kubona umuryango
Ngendahimana yisanze muri Congo Kinshasa wenyine hafi y’umupaka wa Angola. Yatoraguwe n’umuryango w’Abanyecongo uramurera ndetse ngo unamuha izina rishya rya Ntabanganyimana Aboubacar Raymond kuko atari acyibuka amazina yiswe n’ababyeyi be.
Komite Mpuzamahanga ya Croix-Rouge ni yo yaje kuhamukura imugarura mu Rwanda kugira ngo imufashe gushakisha umuryango we.
Nyuma y’igihe kitari gito umuryango we ushakishwa ukabura, uyu musore yaje kujyanwa kurerwa muri kimwe mu bigo by’imfubyi mu Rwanda, aho yavanywe ajyanwa mu muryango ngo umurere.
Asobanura ko umuryango waje kumunanira ndetse ahitamo kuyoboka iy’umuhanda, ubuzima yabayemo mu gihe kitari gito.
Gusa ngo guhora atekereza ko ari we wenyine usigaye mu muryango, dore ko atari azi naho akomoka, yavuye mu buzima bwo mu muhanda ahitamo kwishakira akazi atangira kwitunga.
Asanzwe yibera mu mujyi wa Kigali aho akora akazi ko gukora isuku ku manywa ndetse no kurara izamu nijoro kugira ngo abashe kwiteza imbere aharanira kubaho.
Mu ntangiriro z’ukwezi kwa Gatandatu uyu mwaka nibwo yegereye CICR ayisaba kumutangira itangazo rirangisha ababyeyi be ngo agerageze amahirwe ya nyuma.
Amahirwe yaje kumusekera, se ahita yandikira CICR ayimenyesha ko uwo mwana ari uwe.
Ngendahimana avuga ko kuba yabonye umuryango we ari impinduka ikomeye mu buzima bwe igiye gutuma noneho arushaho kugira ishyaka n’icyizere cyo kubaho.
Ati “Ubu mfite uwo nzajya ngisha inama nkamwita papa, mbese nanjye mbaye umwana mu bandi kuko nabagaho naribuze, ntazi icyo ndicyo.”
CICR ikomeje guhuza abanyarwanda, cyane cyane abana batandukanye n’ababo mu gihe cy’intambara.
Kuva nyuma ya Jenoside yakorewe Abatutsi mu 1994, abasaba 20000 bamaze guhuzwa n’ababo ariko hakaba hakiri abana bato basaga 150 ndetse n’abakuru barenga 110 bagishakisha imiryango yabo.
Usibye guhuza Abanyarwanda kandi, CICR ikomeje no guhuza imiryango y’impunzi z’Abarundi yagiye itatana mu gihe cyo guhunda berekeza mu Rwanda no mu bindi biguhu by’ibituranyi.


text:
Bamwe mu batuye mu Karere ka Gisagara bemeza ko hari bagenzi babo batagira ubwiherero kubera impamvu zitandukanye zirimo kutabyitaho n’ubukene butuma batabasha kwiyubakira ubwiherero.
Jean Pierre Singirankabo utuye mu Kagari ka Gakoma, mu Murenge wa Mamba ati “Kutagira ubwiherero byatera indwara nka macinya, kolera, kuko byanga bikunda hari umwanda uturuka ku masazi ugakwira hose, abatabufite tugiye kubashishikariza kubugira.”
Ubwo yifatanyaga n’abatuye mu Murenge wa Mamba, mu gikorwa cyo gusiza ikibanza cy’ahazubakwa umudugudu w’icyitegererezo w’Umurenge wa Mamba, yashishikarije abaturage kugira isuku muri byose.
Yavuze ko mu Ntara y’Amajyepfo hakigaragara abantu bituma mu bihuru kubera ko batagira ubwiherero, cyangwa ababufite ugasanga budasobanutse, ku buryo bisa nko kwituma ku gasozi.
Yagize ati “Kuba uri umuntu w’umugabo utagira umusarani ni igisebo, ibaze umugore wawe agiye kwituma mu rutoki bakorosora bakamubona ikibuno, […] warangiza ukicara ngo ndi umugabo, nta bugabo bwawe.”
Yakomeje asaba abagore gufata iya mbere mu kugira isuku muri byose kuko ari byo bizatuma bagira ubuzima bwiza buzira indwara.
Ubuyobozi bw’Akarere ka Gisagara buherutse gutangaza ko bugiye guhagurukira ikibazo cy’abagabo n’abana basigaye bagaragaraho umwanda ukabije, ndetse ngo nibiba ngombwa bazajya bakarabirizwa mu ruhame.
Ikibazo cyo kutagira ubwiherero gikunze kugaragara mu bice by’icyaro, aho usanga hari bamwe bajya kubutira mu baturanyi, babinuba bakayoboka iy’ibihuru.
Minisiteri y’Ubuzima yemeza ko hafi kimwe cya kabiri cy’indwara zakirwa kwa muganga zituruka ku isuku nke. Izo zirimo impiswi, inzoka zo mu nda, igituntu, indwara zo mu kanwa, izuruhu na malariya.


text:
Ni ubumuga bufata umubiri n’imimerere bishingiye ku buryo uryamo, uryamamo ndetse n’uko umeze bwite ndetse n’uburyo ubona ibintu.
Nta mpamvu nimwe itera ihungabana; biza mu miryango ariko n’abadafite imiryango nabo bibageraho. Ku bandi biterwa n’imitekerereze ku mihindagurikire y’ubuzima bwe, uko gutandukana kw’abashakanye, kwimuka, gutakaza akazi, gupfusha umukunzi cyangwa uburwayi bukabije. Abantu bamwe higanjemo n’abaganga bamwe batekereza ko iryo hungabana ryiganje mu bantu bakuru gusa, sibyo.
Ni ibihe bimwe mu bimenyetso?
- Guhora iteka ababaye cyangwa nta gitekerezo
- Kubura icyamushimisha mu bintu byose
- Guhora iteka avuga nabi
- Kurira cyane
- Guhora ari mubi ndetse ntawe yizera
- Kuryama cyane cyangwa kutaryama na gato
- Kurya cyane cyangwa kutarya na gato
- Ibibazo mu gufata ibyemezo
- Kugerageza kwiyahura n’ibindi bijyanye n’urupfu
- Kunywa no gukoresha ibiyobyabwenge


text:
Iminwa ni gice cy’umubiri dukoresha cyane mu kuvuga no kurya. Burya iminwa igira uruhu rusaza,uturemangingo tuba twashaje ugasanga iminwa yashishutse,rimwe bigatuma uyisiga Vaseline cyangwa labello kugirango ubyoroshye. Hari n’abo usanga ibirungo byo ku munwa bitagifata neza ku munwa kubera gushishuka.
Iminwa kimwe ni bindi bice by’umubiri ishobora gukorerwa ubwiza,nko gukuraho urwo ruhu rushishuka. Ubu ni bumwe mu buyo wakoresha ngo usubize iminwa itoto :
Ushobora gufata yahourt (yoghurt) n’indimu ukabisiga ku munwa ugakuba buhoro nyuma yi minota 5, ukayihanagura na ka essui-main cyangwa ugakoresha amazi ya kazuyaze, nyuma ukayisiga ka Vaseline ikarushaho koroha no kwisubiranya neza.
Ubundi buryo ni gufata uburoso ugakuba iminwa kugirango rwa ruhu rushaje ruveho nyuma ugahanagura ukayisiga Vaseline cyangwa labello. Ni byiza kubanza gusiga Vaseline ku mpande y’umunwa mu gihe mugiye gukoresha uburoso kugirango uruhu rutaza kubabuka ku ruhande.
Ku bakobwa cyangwa abagore basiga ikirungo ku munwa igashishuka ni byiza ko mbere bazajya babanza gukora iyi traitement,kandi bakabanza gusiga Vaseline cyanagwa labello mbere ya cya kirungo cyo ku munwa icyo gihe ntuzagira iminwa ishishutse.
Biba akarusho kuyihanagura mu gihe mugiye kuryama cyangwa mu gihe ugiye kongeraho ikirungo. Biba byiza kandi iyo ukubye iminwa rwa ruhu rushaje rukavaho nka rimwe mu cyumweru.
Uko wita ku minwa ishishuka
Iminwa ni gice cy’umubiri dukoresha cyane mu kuvuga no kurya. Burya iminwa igira uruhu rusaza,uturemangingo tuba twashaje ugasanga iminwa yashishutse,rimwe bigatuma uyisiga Vaseline cyangwa labello kugirango ubyoroshye. Hari n’abo usanga ibirungo byo ku munwa bitagifata neza ku munwa kubera gushishuka.


text:
sam.
10
sept.
2011
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 3, 1-13)
Nkoramutima yanjye, 1dore ijambo rigomba kwizerwa : ni uko umuntu wumva ashaka kuba umwepiskopi, aba yifuje gushingwa umurimo mwiza cyane. 2Ariko rero, umwepiskopi agomba kuba ari umuntu w’inyangamugayo, washyingiwe rimwe risa, ntagire inda nini, agacisha make, akagira ubupfura, akamenya kwakira neza abamugana kandi akaba ashoboye ibyo kwigisha, 3ntabe umunywi cyangwa umunyarnahane, ahubwo agahorana ineza, akazira gushotorana kandi ntabe umunyabugugu. 4Akamenya kugenga urugo rwe no gutoza abana be kumvira ; ibyo byose bigakorwa mu bwiyubahe. 5None se koko umuntu utazi gutegeka urugo rwe bwite, yashobora ate kwita kuri Kiliziya y’Imana? 6Byongeye, ntazabe ari umuntu ugarukiye Imana mu bya vuba, hato atazatwarwa n’ubwirasi bigatuma acirwa urwa Sekibi. 7Ubundi kandi, rubanda rwo hanze rugomba kuba rumuvuga neza kugira ngo atavaho yamaganwa, cyangwa akongera kugwa mu mitego ya Sekibi.
8Abadiyakoni na bo bagomba kuba ari abantu b’inyangamugayo, bazira uburyarya, ntibarenze urugero mu kunywa inzoga, cyangwa ngo bararikire inyungu zidaciye mu mucyo. 9Bagomba kandi gukomera ku iyobera ry’ukwemera, barangwa n’umutimanama ukeye. 10Na bo kandi bazabanze babagerageze, hanyuma nibasanga ari indakemwa, bazabone kubashinga umurimo w’ubudiyakoni. 11N’abagore ni uko : bagomba kuba ari inyangamugayo, ntibabe abanyamazimwe, ntibagire inda nini kandi bakaba indahemuka muri byose. 12Abadiyakoni bagomba kuba barashyingiwe rimwe risa, bakanamenya gutegeka neza abana babo n’ingo zabo bwite. 13Koko rero, abatunganya neza imirimo bashinzwe bibahesha umwanya w’icyubahiro, bakanabikesha gushira amanga mu kwemera bafitiye Kristu Yezu.
ZABURI (Zab 101 (100), 1-2ab, 2cd-3ab, 5,6)
Inyik/ Ngiye kwibanda ku nzira y’ubutungane.
Ngiye kuririmba impuhwe n’ubutungane,
maze ngucurangire, wowe Uhoraho.
Ngiye kwibanda ku nzira y’ubutungane ;
mbese uzansanganira ryari ?
Nzaharanira ubutungane bw’umutima wanjye,
mu bo tubana.
Sinzigera nshimishwa n’ibidakwiye,
nk’uko nanga imyifatire y’abahakanyi.
Ubeshyera mugenzi we rwihishwa, nzamucecekesha.
Abasuzugura abandi n’abirata, abo sinzabihanganira.
Mu gihugu, nzahitamo abantu b’inyanganugayo,
kugira ngo abe ari bo bankikiza.
Ugendera mu nzira iboneye,
ni we uzambera umunyamirimo.
IBANGONDIRIMBO RIBANZIRIZA IVANJILI (Lk 7 ,16)
Alleluya Alleluya.
Nihasingizwe Nyagasani Imana yacu :
yasuye umuryango we awusubiza ubuzima.
Alleluya.
IVANJILI
+ Luka (Lk 7, 11-17)
Muri icyo gihe, 11Yezu arakomeza ajya mu mugi witwa Nayini. Abigishwa be n’abandi benshi baramukurikira. 12Ngo agere hafi y’irembo ry’umugi, ahura n’abahetse umurambo bajya guhamba umuhungu w’ikinege, nyina akaba yari umupfakazi ; kandi abantu benshi bo muri uwo mugi bari bamuherekeje. 13Nyagasani amubonye amugirira impuhwe ; aramubwira ati «Wirira.» 14Nuko yegera ikiriba agikoraho, abari bagihetse barahagara. Aravuga ati « Wa musore we, ndabigutegetse haguruka ! » 15Nuko uwari wapfuye areguka, aricara atangira kuvuga. Yezu amusubiza nyina. 16Bose ubwoba burabataha, basingiza Imana bavuga bati « Umuhanuzi ukomeye yaduturutsemo, kandi Imana yasuye umuryango wayo. » 17Iyo nkuru isakara muri Yudeya yose, no mu gihugu cyose kiyikikije.


text:
Komera, wiva mu masezerano Imana izakugarukaho
Nubwo isi tuyishakiramo ubuzima tukanayibamo, rimwe na rimwe tukayiboneramo n’ibitunezeza ariko kandi na none yuzuyemo byinshi bisenya imitima yacu. Ibi bituma abantu bagendana ibibakomeretsa bitari bimwe. Ntacyo wakora ngo bishire, umuririmbyi yaravuze ngo ntihazabura intambara ntabwo amahoro azabura keretse gusa Yesu atsembyeho urupfu n’ibyaha.
Mugihe rero Yesu atarabitembaho nta kindi twakora uretse kubibamo. Ese biramutse bibaye byinshi twakora iki? Twava mu nzu y’Imana? Imana yasezeranye kubaka abantu bayo, oikabasubiza ku rufatiro, ariko nabo bakemera kuguma mu isezerano.
Ijambo ry’Imana riravuga ngo ‘’Nzongera kukubaka nawe uzaba wubakitse, wa mwari wa Isirayeli we. Uzongera kugira amashako yawe, kandi uzasohokera mu mbyino z’abanezerewe.’’ Yeremiya 31:4
Nubwo wagerageza ibishoboka byose ngo wiyubake, ariko Imana itakubatse ntiwakubakika.
Guma mu gihugu cy’isezerano nubwo waba warahuriyemo n’ibikomere byinshi bitandukanye, Imana izahakubakira.
Humura Imana izaza, Handitswe ngo ‘’ Si ko bizaba, Mu bagutegereza nta wuzakorwa n’isoni. Abava mu isezerano ari nta mpamvu, Ni bo bazakorwa n’isoni.’’
Imana ubwayo niyo yivugiye ngo ‘’Nimukomeza kuguma muri iki gihugu ni ho nzabubaka kandi sinzabasenya, nzabashoresha imizi kandi sinzabarandura kuko nicujije ikibi nabagiriye.
Ntimugatinye umwami w’i Babuloni, uwo mutinya ntimukamutinye, ni ko Uwiteka avuga, kuko ndi kumwe namwe kugira ngo mbarokore mubakize.’’ Yeremiya 42:10-11
Nyuma y’ibikomeye no guca muri byinshi, Imana ishaka kugirana isezerano n’abantu bayo kubw’ineza yayo gusa.
Icyo usabwa ni ukuguma mu byizerwa, ukirinda kuva mu gihugu cy’isezerano, Imana yo ifite gahunda yo kukubaka, kandi nikwiyubakira uzaba wubakitse rwose.
Imana ibane nawe mu izina rya Yesu. Amen!


text:
Izina Benjamin rizwi muri Bibiliya mu Isezerano rya Kera aho Benjamin yari umwana wa 12 akaba n’umuhererezi mu bahungu ba Yakobo.
Bimwe mu biranga ba Benjamin
Benjamin ni umuntu wisanzura ku bantu bose, nta muntu atinya apfa kuba azi gusa uko aza kukwitwaraho mugahuza.
Usanga azi gushyikirana n’abana, abakuru ndetse cyane cyane abagore kuko usanga azi kuganira no kuvugana nabo ibintu byinshi ndetse akaba azi no gusetsa.
Benjamin ntakunze gucika intege, akorana ingufu, ni umushabitsi kandi azi gufata ibyemezo n’imyanzuro mu buryo bwihuse.
Ni umuntu umeze nk’uwiyoberanya rimwe akigira inganirizi, ubundi ugasanga yacecetse ariko muri byose azi kwiyegereza abantu.
Iyo bigeze ku murimo, Benjamin ntiyihanganira abanebwe no mu nshuti ze iyo abona utagira umwete agenda agucikaho buhoro buhoro.
Ni umuntu ufata inshingano kandi akanirengera ingaruka zishobora kumubaho zose.
Iyo afite urugo Benjamin aba azi inshingano ze agakunda umuryango we kandi akumva yaba mu mahoro.
Yanga umuntu urenganya abandi niyo mpamvu nawe yirinda kugira uwo ahutaza kandi niyo abonye urengana akora uko ashoboye akamurwanirira.
Akunda kwiga ibijyanye n’umutekano nko kuba umupolisi, umunyapolitiki, uhagarariye abandi kugira ngo azahagararire ukuri.
Mu rukundo, Benjamin ntiyinginga, iyo agukunda arabikubwira, iyo ushaka ko akwinginga ntabyo ubona nawe yikomereza ibindi.
Iyo akiri umwana aba yikunda cyane, ni wa wundi udasaranganya n’abandi kandi wigunga. Ababyeyi baba bagomba kumutoza gusabana hakiri kare.


text:
Bariga uko bahangana n’amazi ava mu birunga akangiriza abaturage
Minisiteri ishinzwe imicungire y’Ibiza no gucyura Impunzi (MIDIMAR) itangaza ko hari umushinga mugari uhuriweho n’inzego nyinshi uzafasha mu kubonera ibisubizo amazi y’imyuzi ava mu birunga akangiza.
Minisitiri wo gucyura impunzi n’ibiza Mukantabana Seraphine akaba yarabitangaje muri uku kwezi kwa Kanama,ubwo yabazwaga umuti urambye bateganyiriza Nyabihu mu gukumira ibiza bikunze kuhibasira, bikangiza amazu n’ibindi bikorwa Remezo mu gihe cy’imvura.
Agaruka ku biteganyijwe yagize ati “Hari umushinga mugari MINIRENA irimo gukorera hano mu rwego rwo gukumira amazi ava ku misozi ashobora kuba yakwangiza amazu y’abaturage.”
Ku birebana n’amazi ava mu birunga akangiza ibitandukanye birimo n’ibikorwa Remezo, Minisitiri Mukantabana avuga ko nabyo binyuze mu nzego zitandukanye bizashakirwa umuti.
Yagize ati “Turacyakomeza kureba kuko na hano hirya mu muhanda hari ahantu muzi habaye ibiza bitewe n’uko inzira y’amazi yari yabaye ntoya.
Ibyo bikaba bizajya mu mushinga mugari uhuriweho n’inzego nyinshi wo kugira ngo tubonere ibisubizo aya mazi y’imyuzi ava mu birunga,akaza rimwe na rimwe akabura inzira akaba yashobora kwangiza ibikorwa remezo nk’imihanda cyangwa amazu y’abaturage.”
Abajijwe igihe uyu mushinga uteganyijwe gukorwa,n’ingengo y’imari yawo, Minisitiri Mukantabana yavuze ko bikiri mu nyigo.
Yatangaje ko hari inyigo ya mbere yakozwe n’abatekinisiye ba MIDIMAR bari kumwe n’ab’izindi Minisiteri,hakaba hari n’ibindi bigomba gukorwa bitandukanye kuko bizasaba no gutanga amasoko.
Binyuze mu nyigo,hakazamenyekana neza igihe umushinga uzakorerwa n’amafaranga uzatwara.
Minisitiri Mukantabana atangaje ibi,mu gihe abaturage b’I Nyabihu cyane abaturiye umuhanda wa Kaburimbo Musanze-Rubavu,bari bamaze igihe bagaragaza ikibazo cy’amazi abasenyera amazu.
Abakunze kwibasirwa n’aya mazi bakaba ari abo mu tugari twa Rubaya na Rurengeri,mu bice byegereye aho ibiro by’Akarere ka Nyabihu byubatse.
Uwimana Israel,umwe mu baturage yagize ati “Amazi aratwangiriza bikomeye, yinjira mu mazu mu gihe cy’imvura,akangiza ibyo asanzemo byose bikadutera igihombo.”
I Nyabihu kuva muri Werurwe kugera muri Gicurasi 2016, ibiza bitewe n’amazi bikaba byarasenye amazu asaga 200,abantu 6 barapfa, amatungo, na hegitare nyinshi z’imyaka zirangirika.


text:
Abantu benshi bakunda kuvuga no kuganira kubya “RUSWA”ariko bamwe ntibazi neza icyo aricyo ntanubwo bose bayivugaho rumwe.
Ubundi ruswa niki ?
Ruswa ni imyumvire y’umuntu imutera kwifuza kugira ikintu akorerwa cyangwa ahabwa kugirango agire ikindi abona. Bityo rero ruswa iratangwa kandi ikakirwa bityo hari gutanga no kwakira.
Sibyo gusa kuko ruswa ishobora kuguma mu myumvire cyangwa mu bitekerezo igateza ibibazo by’imikorere k’umuntu ubwe ku giti cye :
IMPANDE ESHATU
Hari abafana n’abakunzi ba ruswa babona ko ruswa ari nziza, ntacyo itwaye ahubwo ari uburyo bwo gukemura ibibazo. Igice cy’abantu bibaza batyo bemera kandi bemeza ko iyo umuntu afite ikibazo, ashaka kugera ku kintu runaka inzira zose yakoreshwa akakigeraho ziba ari nzinza “The end justifies the means”, “La fin justifie les moyens”. Uyu mugani si uwanone, sinuwabanyafurika gusa n’uwa cyera no mu bazungu ufite ubusobanuro bwatanzwe haruguru.
Abantu bashaka ubutegetsi nibo bakunze gukoresha icyo gitekerezo cyangwa iyo myumvire umuntu ati nyihera kariya kazi cyangwa uriya mwanya nkwihere amafaranga aya naya cyangwa nkwihere igitsina turyamane, cyangwa se nzajye nkunekera, nkubwire abanzi n’abakunzi ukomeze uri igihangange. Ibyo bita mu ndimi z’amahanga “unscrupulous ambitions”
Uko kwifuza rero, guterwa n’impamvu nyinshi, ubukene cyane cyane ubwo mu mutwe, gukunda ibintu no kugira ubwoba bwo kutigirira icyizere.
Ikindi gice cya kabiri cy’abantu, batanga cyangwa bakira ruswa ariko batayishyigikiye, bavuga ko ari amaburakindi, arinko kubura uko umuntu agira ariko ibyo aribyo byose, ikintu umunyarwanda agomba gutekerezaho ni ikintu gituma atinya kuvuga icyo ashaka :
None se iyo umuntu yaka ruswa arakubwira :
1. “Ngo dore urabona nawe ibwirize ?” nkaho yakweruye akakubwira icyo ashaka.
2. Ati urampa akantu ? Akantu se ni agaki !
3. Ati reba icyo nawe umbwira n’ayandi mangambure aho kuba amagambo afatika !
Ukibaza uti ese ni ikinyarwanda avuga ni igiswahili se ? n’icyongereza se ? ugasanga umugabo araritaye,arasebye, adashobora no kukureba mu maso !
Ibi rero ntagaciro bifite kabisa umugabo ni uwabireka.
Prof. Pacifique MALONGA
Niyo asaba igitsina arakubwira ngo “Urampa kuri byabindi !” ibihe se ? ukagirango hari ibyo yakubikije. Umuntu w’umugabo agatangira kwibaraguza imbere y’umugore cyangwa umukobwa. N’ibindi n’ibindi.
Ruswa kandi abantu nkatwe twemera ko itera umwaku iyo turebye mu mateka ninko kwica umuntu. Amaraso ye arakokama akazakugaruka byanga bikunda. Dore iyo umuntu yaguhaye ruswa ahora akureba akagusoma mu bwonko ukazarinda upfa ukabona uri nk’imbwebwe. Niyo agusekeye abona uri sifuri kumugani w’abaswahili.
Ruswa iraryana,
Iyo ufashwe, urya cyangwa utanga ruswa uba uri nk’imungu mu myaka uhinduka ifu kandi nawe ukaba wangiza ibyagakijije abandi. Ubwo ukaba uriye abantu, ukaba wabifungirwa.
Mukurangiza dore mbagire inama nuko abantu basoma iryo jambo sibyo kuko ni Ru-swa kuko ari iyabantu batumva neza amahoro n’umunezero bitangwa no kuba imfura yishimirwa n’Uwiteka. Umuntu utari umuswa ahubwo w’umuhanga Imana ireba ikinezerwa. Ni “ruswa” bitari “ruhanga” cyangwa “runyabwenge”.
Twirinde ruswa dukore ruhanga cyangwa runyabwenge.
No gupfa tujye dupfa tutandavuye.
Prof. Pacifique MALONGA
Umwanditsi akaba n’umunyamakuru wigenga.
Gatsibo : Abaturage bafatanije na polisi barubaka sitasiyo ya polisi...
Ntawatsinda Kagame mu matora ataha “Abaturage bamubonamo umutabazi...
Bamwe mu bayobozi baratungwa agatoki mu kubangamira imiturire mu...
Gicumbi : Abanyeshuri ba Gishambashayo barasaba ubuvugizi
Urubanza rwa Col Byabagamba na Brig Gen Rusagara rwongeye gusubikwa
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Bamwe mu bakorera ubucuruzi mu isoko ry’Akarere ka Nyanza mu ntara y’amajyepfo, barasaba ubuyobozi bw’Akarere kabo kubafasha mu kubona ubwishingizi bw’ibicuruzwa byabo, kugira ngo batazongera kugwa mu gihombo nk’icyo baguyemo ubushize ubwo iri soko ryafatwaga n’inkongi y’umuriro.
Mu mwaka wa 2010 mu kwezi kwa gatunu, iri soko ry’Akarere ka Nyanza ryibasiwe n’inkongi y’umuriro. Icyo gihe abakoreraga ubucuruzi muri iri soko benshi muri bo bavugaga ko kubera kutagira ubwishingizi bw’ibicuruzwa byabo bahuye n’igihombo gikomeye kuburyo bamwe muri bo bavugaga ko ubucuruzi bwabo burangiriye aho.
Nyamara n’ubwo aba bacuruzi bavugaga ko nta bwishingizi bari bafite, bemeza ko bitatewe n’uko batazi akamaro k’ubwishingizi, ahubwo ko ngo inshuro nyinshi ubwo bageragezaga kwegera amasosiyete y’ubwishingizi yababwiraga ko bidashoboka gukorana nabo bitewe n’uko iri soko ngo nta buzima gatozi rifite.
Umwe muri bo agira ati: "Rwose tubabwije ukuri ntabwo tubuze amafaranga yo kugura ubwishingizi pe! Ariko iyo tugerageje kwegera ababutanga batubwira ko batatwemerera kubera ko ngo nta buzima gatozi iri soko rifite. Ubu dufite ikibazo rwose kuko benshi muri twe twahuye n’ingaruka ubwo iri soko ryashyaga.”
Uretse kuba iri soko ridafite ubuzima gatozi, ku rundi ruhande ngo kubera n’imiterere yaryo bitewe n’uko ryubakishije imbaho, ngo aya masosiyete y’ubwishingizi yababwiye ko batakorana mu gihe badakorera mu nzu zigaragara.
Undi mucuruzi yagize ati:"Rwose dufite ikibazo gikomeye ubwo haramuka hongeye kubaho ikindi kiza nk’ibyabaye mu mwaka wa 2010. Benshi muri twe dukoresha inguzanyo z’amabanki, dufite impungenge ko byongeye ingwate zacu bazigurisha. Ni ikibazo gikomeye.”
Nyamara nubwo aba bacuruzi bagaragaza impungenge bafite bakanasaba n’ubufasha akarere kabo, ku ruhande rw’ubuyobozi bw’akarere ka Nyanza buvuga ko iki kibazo batakizi, bakavuga ko aba bacuruzi baramutse babegereye ngo hari icyo babafasha.
Kajyambere Patrick, Umuyobozi wungirije ushinzwe iterambere ry’ubukungu mu karere ka Nyanza yagize ati: "Twe icyo twabwira abo bacuruzi ni uko isoko ari iry’akarere n’ubwo ridafite ubuzima gatozi ariko akarere karabufite. Abafitanye amasezerano n’ Akarere yo gukorera muri iri soko bazaze tubafashe, abatayafite cyangwa bayataye na bo bazaze tubiganireho kandi tuzabafasha kuko natwe tuzi ko ari ikibazo.”
Kubigendanye no kuba ngo bakorera mu nzu z’imbaho, byo uyu muyobozi akomeza avuga ko iyo itaba impamvu kubera ko n’ubundi ngo amasezerano bagirana nayo masosiyeti y’ubwishingizi arebana n’ibicuruzwa byabo atareba imyubakire.
Muri iyi minsi hirya no hino mu Rwanda hagenda haba inkongi z’imiriro kuburyo butunguranye, ari nayo mpamvu Leta isaba abacuruzi ndetse n’abaturage muri rusange gushaka uburyo bakwirinda izo nkongi, byumwihariko bagura ibyabafasha mu kuzizimya ndetse no gushinganisha ibicuruzwa byabo.
Gusa ibi birasa n’ibidashoboka ku ruhande rw’abacuruzi bitewe n’ibiciro bavuga ko bihanitse, ari na yo mpamvu basaba ko bakoroherezwa mu kubona ubwishingizi kugira ngo uwahura n’iyo nsanganya byibuze azabone ubwishyu aho kugwa mu gihombo.
Muneza Ferdinand
Makuruki.rw


text:
Biragukwiye ko icyo ukoze cyose kigira uwo gitera guhimbaza Imana
Bibiliya yuzuyemo amategeko n’amateka y’Imana, mbese ushaka kuyimenya ukayisoma waba wasenze ikakogerereza Umwuka wayo wera nawe akakuba hafi ngo agusobanurire n’ibindi byinshi yandikishije mu ijambo ryayo.
Ibi byose byanditse mu ijambo ry’Imana bikubiyemo ibyerekeranye n’umugenzi wese ugana mu ijuru, ibyo akeneye, uko agomba kwitwara, ibyo yemerewe, ibyo abujijwe, mbese amakuru yose akubiyemo. Iyo rero usomye Bibiliya usanga umuntu imbere y’Imana agomba kubaho ubuzima buhagararira Imana mu isi, bukayihimbaza. Muri make Imana ishaka ko icyo ukoze cyose gitera ukibonye kuyihimbaza.
Petero yaranditse ngo mugire ingeso nziza hagati y’abapagani (abatarakizwa) ngo kugira ngo niba hari n’impamvu zituma basebya ubukristo bwanyu ariko byibuze mubereke imirimo myiza y’abera, kuko ngo nibayibona bazajya bahera ko bahimbaze Imana. 1 Petero 2:12
Hari uwaririmbye ngo yaturemeye kuyihimbaza turabiyishimiye.
Imana yaremesheje ibintu byose ijambo, ikavuga ngo bibeho, bikagenda gutyo, igeze ku muntu ifata akanya irarema, umuntu imuha ishusho isa n’iyayo. Itangiriro 1:26
Umuntu kugira ishusho nk’iy’Imana bikwiye kumutera kuyigana.
Imana ishaka ko turya nk’abana bayo, tukambara nk’abana bayo, tukavuga nk’abana bayo, tukayikorera nk’abari mu rugo rwa Data, tukicara, tugahaguruka, tukareba, tugasubiza, tugakora byose nk’abana b’Imana.
Niba dufite ishusho yayo turasabwa kutayitukisha turi mu isi ahubwo tugakorera byose kuyihesha icyubahiro kugira abayizi n’abatarayimenya bose, nibakureba ntibabone wowe ahubwo bahereko bahimbaze Imana ukorera, bahereko bahimbaze Imana yaguhamagaye, bishimire Imana witirirwa. Imana ishimwe cyane.
Hari abatekereza ko guhesha Imana icyubahiro ari ukuririmba cyane cyangwa kubwiriza cyane nyamara nubwo nabyo ari byiza ariko sibyo gusa, abandi bo batekereza ko iyo bageze ku bintu bikomeye aribwo Imana ihabwa icyubahiro, hakaba abumva ko Imana ihabwa icyubahiro ari uko kukazi bazamuwe mu ntera, abandi kubera ko bize bagatsinda, nyamara no mubyoroheje Imana ikwiriye guhabwa icyubahiro.
Ubuzima bwose Imana igucishamo bwaba bwiza cyangwa se ubugoranye bwaba ubwo kubahwa cyangwa se ubwo gusuzugurwa, ntakindi Imana iba ishaka, biba ari ukugira ngo aho naho uyiheshe icyubahiro.
Nkwifurije kubaho ubuzima bwubahisha Imana, ubeho muri byose ugamije kugaragaza isura nziza y’Imana witirirwa. Igihe cyose nujya gukora ikintu ujye wibaza ngo hari uwakibona kikamutera guhimbaza Imana?
Imana iguhe umugisha kandi ikongerere ishyaka ryo kubahisha Imana yawe mu izina rya Yesu. Amen.


text:
Uwiteka, unyitegereze ungerageze, Gerageza umutima wanjye n’ubwenge bwanjye. Zaburi 26:2
Mana, ndondora umenye umutima wanjye, Mvugutira umenye ibyo ntekereza. Zaburi 139:23
Umwanditsi wa Zaburi yahishuriwe ibyiza byo kugirana ubumwe no gushyikirana neza n’Imana mu kuri, asaba Umwuka wera kumwitegereza ndetse akanamugerageza.
Uko bisa kose uyu muntu yamenye umumaro wo kwiyegurira Imana ntaho uyihishe cyane ko nta naho itabasha kureba.
Uramutse utumiye Imana ngo ibe iya mbere mu buzima bwawe, ukemerera Umwuka wera w’Imana akaza kuganza mumutima wawe nk’uko twabisomye yahindura byinshi muri wowe ikaguha icyerekezo nk’umukozi wayo.
Iyo twemereye Umwuka wera w’Imana ngo aze ature muri twe, abe ari we uganza byose mu mitima yacu tubaho ubuzima Imana ishaka.
Iyo dusenga, Umwuka wera agenda adutungira agatoki mu mitima yacu akatumenyesha ibyo dukwiye gukora n’ibyo Imana idushakaho.
Ntiwabasha kumenya icyo Imana igushakaho udafite Umwuka wera kuko niwe umenya ibyo Imana ishaka.
Iki gihe nibwo Umwuka w’Imana twemereye gutura muri twe, agenda mu bitekerezo byacu tukimenya yaba ibyaha byacu, imico itari myiza dufite n’indi myitwarire yose Imana idashaka ko turangwa nayo.
Si ibi gusa ariko kuko aduha n’ibisubizo by’ibibazo mu bihe bitandukanye tuba turi gucamo bitewe n’uko turimo kubyereka Imana.
Aduhumekeramo, akanirukana umwijima, akazana umucyo ndetse akatwigisha uburyo dukwiye kwitwara mu buzima bwacu bwa buri munsi.
Dukwiye gusaba Umwuka wera agatura muri twe, kugira ngo umunsi ku munsi adufashe kuganza ibitekerezo n’imitima yacu,nibwo tuzaba abo Imana yifuza ko tuba bo.


text:
“…Bya byana by’ingunzu byonona inzabibu…” Indirimbo ya Salomo 2:15
Utuntu duto tugaragara nkaho nta kamaro dufite, dushobora kwangiza umubano ufitanye n’Imana.
Ni ingo zingahe zisenyuka kubera ko abashakanye batahaye agaciro utuntu duto? Ni bangahe basezererwa mu irushanwa kubera ko bakoze udukosa duto? Ni bangahe birukanwa mu kizami kubera utuntu duto?
Rimwe na rimwe hari ighe umukristu yigaragaza nk’ubanye neza n’Imana, nyamara hari utuntu tumwe na tumwe yanze gucikaho.
Niba twizera intsinzi, dugomba kwitandukanya na turya tuntu duto tutari mu bushake bw’Imana.
Nidukiranuka no ku tuntu duto, Imana izadushoboza no ku binini. Tuzakura mu kwizera no kumvira Imana, bityo tugere no ku nshingano zikomeye.
“Shebuja aramubwira ati ‘Nuko nuko mugaragu mwiza ukiranuka, wakiranutse mu bike, nzakwegurira byinshi, injira mu munezero wa shobuja.” Matayo 25:21.
Genzura neza utuntu duto duto tukubuza gukiranukira Imana: twaba uburakari, imico, akantu kose gatuma usuzugura Imana. Twose twiyambure, urebe ukuntu impinduka zikugeraho mu buzima bwawe.


text:
Umuraperi mu ndirimbo zihimbaza Imana by’umwihariko mu Njyana ya Hip Hop, igitaramo aherutse gukorera ku rusengero rwa Bethesda Holy Church ku Gisozi, gishobora kuba ikiraro bagenzi be babaraperi, nyuma yuko cyitabiriwe ari bwo bwa mbere agikoze.
Umuraperi mu ndirimbo zihimbaza Imana by’umwihariko mu Njyana ya Hip Hop, igitaramo aherutse gukorera ku rusengero rwa Bethesda Holy Church ku Gisozi, gishobora kuba ikiraro bagenzi be babaraperi, nyuma yuko cyitabiriwe ari bwo bwa mbere agikoze.
Kuba iki gitaramo cyaritabiriwe ari we muraperi wa mbere ushyize ahagaragara album ye y’amashusho mu gihe we atariko yari abyiteze, biri mu byongereye ingufu abandi bahanzi bahuje injyana muri Gospel bityo bigatuma bareka kwitinya.
Uretse kuba yishimira urukundo yeretswe ashyira iyi album DVD ahagaragara, Willy yaboneyeho gushimira abakomeje kumuba hafi, by’umwihariko abagize uruhare mu gihembo cy’umuraperi mwiza w’umwaka yabonye muri Groove Award.


text:
Abaturage bo mu murenge wa Muringa mu karere ka Nyabihu n’abahagenda, kuri ubu baratangaza ko baheze mu bwigunge kubera ikiraro cya Kayanza, ahazwi nko kwa Jije mu kagari ka Mwiyanike cyasenyutse, ubu kikaba cyarahagaritse ubuhahirane.
Iki kiraro ngo cyasenyutse gitwawe n’amazi ku buryo mu bihe by’imvura batabona aho banyura bava cyangwa bajya mu mirimo yabo, ndetse n’abagana ku ivuriro rya Muringa riri hakurya y’icyo kiraro, bakaba basaba ubuyobozi kubafasha kububakira iki kiraro.
Ubuyobozi bw’akarere ka Nyabihu, bwo burizeza aba baturage ko iki kiraro kizubakwa mu minsi mike, kuko nabwo buzi akamaro cyari gifitiye abaturage bagikoreshaga.
Dukundane Dismas, umuturage wo muri Muringa, avuga ko bamaze umwaka wose basa n’abari mu bwigunge batewe n’iki kiraro cyacitse, bakaba bifuza ko cyasanwa.
Yagize ati “Iki kiraro kimaze igihe cy’umwaka wose gitwawe n’amazi.Gusenyuka kwacyo byatugizeho ingaruka kuko mu gihe cy’imvura ntitubona uko dusura abavandimwe bacu, ntidushobora kubona uburyo tugera kwa muganga hano hakurya ku bitaro bikuru bya Kabaya.
Ndetse n’abarwayi kuri ubu hari ubwo bamwe bapfira mu ngo kubera ko tubura uburyo twakwambukana umurwayi mu ngobyi”.
Uyu muturage akomeza avuga ko ngo n’imbangukiragutabara ibura aho inyura iyo ije gutwara umubyeyi cyangwa se umurwayi wundi, yemwe ngo rimwe na rimwe n’abanyeshuri bajya kwiga mu rwunge rw’amashuri rwa Mutagatifu Agnès basiba ishuri, abahatirije bagatwarwa n’amazi k’uburyo ngo iki kiraro kimaze gutwara abanyeshuri bagera kuri 2.
Mugwiza Antoine, umuyobozi w’akarere ka Nyabihu wungirije ushinzwe ubukungu n’iterambere, yavuze ko hafashwe ingamba zikaze zo kubonera umuti urambye iki kiraro ngo kuko mu minsi iri imbere kizaba cyubatswe.
Akomeza asaba abaturage kujya bafata neza ibikorwa remezo baba begerejwe, kandi bagaharanira kubirinda uwabihungabanya kuko bifite uruhare rukomeye mu iterambere ryabo.
Uretse kuba aba baturage bavuga ko nta kiraro bafite cyubatse, n’imihanda myinshi yinjira muri uyu murenge ngo ntimeze neza, ibi bikaba imwe mu mpamvu zikomeye zituma iterambere ryabo rikomeza gusigara inyuma, ugereranyije n’umuvuduko w’iterambere abandi bariho.
kagabo innocent i mulinga ku gakamba October 2016
ibyo byose bigiye gutungana niko batubwiye umunsi twabatoraga reka duhe ikaze umuyobozi wintara mushya twahawe gusa tumuziho ubushake nubushobozi.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.